OKU usahakan penanam hidroponik

MIRI : Berbekalkan usaha,seorang lelaki Orang Kurang Upaya (OKU) mampu meraih pendapatan lebih RM2,000 sebulan hasil jualan sayur-sayuran yang ditanamnya dengan menggunakan kaedah hidroponik di halaman rumahnya di Tudan Desaras Fasa 6 di sini.

Ng Sza Liang,61, mengalami kecacatan kekal pada kedua-dua kakinya setelah terlibat dalam kemalangan industri di kem pembalakan kira-kira 29 tahun lalu, mula menanam sayur menggunakan kaedah hidroponik itu sejak setahun lalu.

Kesungguhan Ng membuahkan hasil apabila dia mampu menuai sekitar 300 kilogram (kg) sayur pelbagai jenis dalam tempoh sebulan.

“Sayur-sayuran yang saya tanam ini dijual pada harga RM8 sekilogram. Saya menjualnya di beberapa pasar raya berhampiran selain ada juga pelanggan yang datang sendiri ke rumah untuk membelinya,” kata Ng ketika ditemui di kediamannya.

Terdahulu, Ng menerima lawatan Menteri Pengangkutan, Datuk Lee Kim Shin.

Lawatan itu bertujuan meninjau perkembangan projek tanaman hidroponik yang diusahakan Ng yang telah diluluskan Ketua Menteri semasa mengadakan lawatan Tahun Baharu Cina ke rumah Ng, awal tahun ini.

Kerajaan Sarawak telah meluluskan geran bantuan sebanyak RM16,000 untuk membantu memperbesarkan lagi projek tanaman hidroponik berkenaan.

Ng mengucapkan terima kasih atas keprihatinan Ketua Menteri Datuk Patinggi Abang Johari Tun Openg meluluskan projek yang diusahakannya.

Katanya, kerja-kerja memperbesarkan projek tersebut telah siap dilaksana oleh Jabatan Pertanian beberapa hari lepas.

“Dengan pembesaran projek ini, saya yakin dapat mengeluarkan sekitar 500 kilogram sayur sebulan,” katanya.

Sementara itu, Ng memberitahu kesudiaannya memberikan khidmat nasihat dan tunjuk ajar kepada individu yang berminat menceburi aktiviti tanaman sayuran secara hidroponik yang mampu memberi pendapatan menguntungkan.

Oleh Liong Chai ling

See author's posts


Adam Yii dilantik semula Datuk Bandar MBM

MIRI: Datuk Bandar Majlis Bandaraya Miri (MBM) Adam Yii bersama Timbalannya, Julaihi Mohamad dan 30 Ahli Majlis masing-masing dilantik semula sebagai Ahli Majlis Pihak Berkuasa Tempatan (PBT) MBM berkuat kuasa 1 Julai hingga 30 Jun 2022.

Mewakili semua ahli majlis, Yii berterima kasih kepada Kerajaan Sarawak di bawah pimpinan Ketua Menteri Sarawak, Datuk Patinggi Abang Johari Tun Openg dan Menteri Kerajaan Temapatan dan Perumahan Sarawak, Dato Sri Dr. Sim Kui Hian atas kepercayaan melantik semula mereka.

“Saya mewakili semua ahli majlis berikrar akan melaksanakan tugas dan menyampaikan perkhidmatan dengan kemampuan sepenuhnya kepada rakyat dan  juga kerajaan yang telah memberi kami peluang untuk berkhidmat.

“Kami akan terus bekerja secara tidak berat sebelah sebagai satu pasukan dan bersama-sama menunjukkan kemampuan dan pencapaian dalam pelbagai aspek untuk  pembangunan Bandaraya Miri dan penduduk Miri,” katanya selepas Majlis Angkat Sumpah Perlantikan Semula Ahli-Ahli Majlis PBT yang diadakan secara maya di sini,semalam.

Majlis itu disaksikan oleh Ketua Menteri Sarawak Abang Johari Tun Openg.

Yii menyatakan bahawa tempoh jawatan sekarang (pelantikan semula) adalah kesinambungan daripada pelantikan terakhir mereka dari 1 Julai 2019 hingga 30 Jun 2021.

Katanya, pelantikan semula ini secara berkesan akan membolehkan mereka mengawasi dan melaksanakan pelbagai program Pelan Strategi Bandaraya Miri yang juga bertujuan untuk menyelaraskan rancangan strategik mereka untuk tempoh lima  tahun.

“Pelan Strategi Bandar Miri memberikan penekanan yang besar untuk melaksanakan lebih banyak projek pembangunan, memperluas perkhidmatan bandar yang efisien dan melengkapkan usaha Kerajaan untuk pembangunan pelancongan di Bandaraya Miri melalui Miri Smart City Proof of Concept (MSCP) yang telah dilancarkan pada 12 April lalu sehingga teknologi digital telah diterapkan secara meluas dalam melaksanakan pelbagai inisiatif dan program.

“Tujuan utamanya adalah untuk mewujudkan keadaan hidup yang lebih baik, persekitaran tempat tinggal yang selamat, sihat dan ekonomi yang rancak yang semuanya akan bermanfaat bagi penduduk Miri dan Bandaraya Miri,” ujarnya.

Oleh LIONG CHAI LING

See author's posts


PM harap Tentera Darat terus komited

PANGLIMA Tentera Darat (PTD) Jen Tan Sri Zamrose Mohd Zain bersama para pegawai tertinggi ATM pada Sambutan Hari Tentera Darat Ke-89 di Padang Kawad Markas Pemerintahan Latihan dan Doktrin Tentera Darat (PLDTD) Kem Segenting, semalam.• Foto BERNAMA

KUALA LUMPUR: Bersempena Hari Tentera Darat Ke-89 yang disambut semalam, Perdana Menteri Datuk Seri Ismail Sabri Yaakob berharap anggota pasukan keselamatan itu terus komited melaksanakan tugas demi mempertahankan kedaulatan ibu pertiwi.

Sambil menzahirkan penghargaan atas pergorbanan, perjuangan dan khidmat bakti yang dicurahkan, Ismail Sabri menerusi catatan di Facebook berkata peranan dimainkan anggota Tentera Darat termasuk ketika pandemik Covid-19 serta bencana banjir merupakan sesuatu yang tidak ternilai harganya.

“Di perbatasan yang penuh cabaran, Tentera Darat mempertaruhkan nyawa dan air mata. Berbekalkan semangat yang tinggi dan ikhlas, mereka berjuang mempertahankan kedaulatan tanah air.

“Saya menjadi saksi bahawa Tentera Darat menjadi sandaran rakyat sebagai tempat titipnya sebuah pengharapan apabila warga Tentera Darat juga membantu mangsa banjir di seluruh negara. Di bawah panas terik jua, mereka cekal membersih, membaiki semula rumah, membina jambatan, dan merawat Keluarga Malaysia yang ditimpa kesakitan melalui Hospital Medan,” katanya.

Beliau berkata, jasa dan pengorbanan anggota Tentera Darat dalam membantu negara tidak seharusnya dilupakan.

“Terima kasih Tentera Darat. Selamat menyambut Hari Tentera Darat Ke-89 kepada seluruh warga Tentera Darat Malaysia,” katanya.

Hari Tentera Darat disambut pada 1 Mac setiap tahun. Sambutan Hari Tentera Darat Ke-89 dengan tema ‘Kesejahteraan Keluarga Tentera Darat Diutamakan, Kedaulatan Negara Terjamin’ tahun ini berlangsung secara fizikal dengan mematuhi Prosedur Operasi standard (SOP) ketat di Kem Segenting di Port Dickson, Negeri Sembilan semalam. – Bernama

See author's posts


Rukun Negara asas perpaduan nasional

KUALA LUMPUR: Rukun Negara yang lahir 50 tahun lepas sebagai asas kepada perpaduan nasional dan pembentukan negara ini, bukan sekadar untuk dijulang secara simbolik menerusi bacaan setiap kali negara menyambut Hari Kebangsaan, titah Yang di-Pertuan Agong Al-Sultan Abdulllah Ri’ayatuddin Al-Mustafa Billah Shah.

Sebaliknya, titah baginda, roh dan semangat rukun negara hendaklah dihayati dan diamalkan dalam setiap aspek kehidupan seharian.

“Lima prinsip Rukun Negara adalah formula bagaimana rakyat yang berbilang bangsa, agama, budaya dan bahasa boleh mengatasi segala perbezaan serta kepelbagaian tersebut, seterusnya hidup secara rukun dan damai.

“Rukun Negara juga menuntut sebuah negara bangsa yang dibentuk atas keteguhan pegangan agama yang kukuh, manakala rakyat pula dituntut untuk mencurahkan taat setia kepada raja yang menjadi payung dan lambang kedaulatan negara,” titah baginda.

Seri Paduka bertitah demikian dalam Titah Diraja bersempena sambutan 50 tahun Rukun Negara dan Hari Kebangsaan 2020 yang disiarkan secara langsung menerusi stesen televisyen tempatan termasuk Bernama TV semalam.

Sambutan itu berlangsung di Putrajaya.

Titah Al-Sultan Abdullah, prinsip-prinsip teras yang terkandung dalam Rukun Negara bersifat sejagat dengan merentasi nilai-nilai murni semua bangsa, agama serta berupaya menjadi panduan hidup sebagai rakyat sebuah negara yang merdeka.

Oleh itu, prinsip tersebut seharusnya menjadi panduan serta amalan oleh semua pihak termasuk pemimpin negara, kerajaan dan rakyat Malaysia, titah Seri Paduka.

Pada masa sama Yang di-Pertuan Agong turut mengingatkan semua pihak supaya menghormati dan mempertahankan semua perkara dan hak keistimewaan yang telah disepakati sebelum ini dalam Perlembagaan Persekutuan.

“Keadilan di negara ini adalah terikat kepada undang-undang yang wajib dihormati serta dipatuhi oleh setiap rakyat tanpa mengira pangkat dan darjat,” titah baginda.

Sementara itu dalam menyambut Hari Kebangsaan yang bertemakan ‘Malaysia Prihatin’ tahun ini, Al-Sultan Abdullah mengucapkan tahniah kepada kerajaan yang amat prihatin dalam usaha mengukuhkan semula ekonomi negara selain terus membela kebajikan rakyat sepanjang negara berdepan pandemik Covid-19.

Yang di-Pertuan Agong juga merakamkan ucapan terima kasih kepada rakyat kerana menzahirkan daya tahan dan semangat prihatin yang tinggi dalam menghadapi cabaran itu.

Bersempena sambutan Hari Kebangsaan dan Ulang Tahun ke-50 Rukun Negara kali ini, Seri Paduka mengajak seluruh rakyat untuk menghargai serta menjaga kemerdekaan dan keamanan yang dikecapi negara.

“Sesungguhnya keharmonian dan kerukunan hidup dalam sebuah masyarakat yang berbilang kaum merupakan tunjang kepada kekuatan negara.

“Beta berkeyakinan, jika semangat yang terkandung dalam Rukun Negara terus dihayati dan tersemat kukuh di setiap jiwa rakyat Malaysia, insya-Allah, negara kita akan terus kekal aman dan damai serta akan menjadi sebuah negara yang kukuh dan makmur dengan rakyat yang bersatu padu,” titah baginda.

Seri Paduka bersama-sama Raja Permaisuri Agong Tunku Hajah Azizah Aminah Maimunah Iskandariah turut mengambil kesempatan mendoakan supaya Malaysia terus dipelihara dan dilimpahi dengan keberkatan rezeki, kemakmuran, kesejahteraan rakyat serta keamanan dan perpaduan yang berkekalan.

Mengakhiri titah, baginda mengucapkan selamat menyambut Ulang Tahun ke-50 Rukun Negara dan selamat menyambut Hari Kebangsaan 2020 kepada seluruh rakyat Malaysia.

— Bernama

See author's posts


Jalan ke dua rumah panjang ditenggelami air

ADI SAFARMAN

BETONG: Seramai 90 penduduk daripada dua rumah panjang di kawasan Sungai
Batang Skrang terputus hubungan apabila jalan yang menghubungkan kedua-dua
rumah panjang terbabit tenggelam sejak pagi semalam.

Pegawai Operasi Balai Bomba dan Penyelamat (BBP) Betong, PBK I Henry Ak
Jugah, berkata dua rumah panjang yang terjejas itu ialah Rumah Tawie Ragai Duri
Bangat dan Rumah Dusi Chol, Bukong Asal, berikutan hujan lebat sejak beberapa
hari lalu menyebabkan jalan utama yang menghubungkan dua rumah panjang
berkenaan ditenggelami air.

Katanya penduduk kawasan terbabit terputus hubungan dan tidak dapat keluar
rumah terutamanya ke bandar Betong dan air surut akan mengambil masa beberapa
hari.

“BBP Betong semalam menerima panggilan daripada seorang penduduk yang
memaklumkan jalan utama yang menghubungkan kedua-dua rumah panjang terbabit
tidak dapat dilalui oleh penduduk sejak pagi semalam,” katanya.

Henry berkata disebabkan limpahan air Sungai Batang Skrang, telah menyebabkan
kawasan rendah dinaiki air setinggi sehingga tiga kaki.

Henry berkata beliau mengarahkan anggotanya supaya sentiasa memantau
perkara itu dan setakat ini hanya kampung berkenaan yang terputus hubungan
sehingga semalam.

Dalam pada itu, beliau berkata dua anggota BBP Betong menuju ke lokasi
sebaik sahaja menerima panggilan daripada penduduk sekitar jam 10.00 pagi
semalam.

“Kita (BBP Betong) mula siap sedia dengan mengarahkan anggota bersiap
sedia 24 jam dan akan dikerahkan bila-bila masa jika perlu atau ada mangsa yang
terpaksa dipindahkan,” ujar beliau.

Henry berkata, walaupun keadaan tersebut agak terkawal, namun pihaknya
sentiasa berjaga-jaga dengan memantau perkembangan semasa supaya operasi
menyelamat dapat dilakukan segera jika paras air terus meningkat di kawasan
terlibat.

See author's posts


183 ditahan berhibur di Bukit Bintang

KUALA LUMPUR: Gara-gara leka berhibur tanpa menghiraukan peraturan Perintah Kawalan Pergerakan Pemulihan (PKPP), seramai 183 pengunjung ditahan di sebuah pusat hiburan di Jalan Bukit Bintang, awal pagi semalam.

Ketika serbuan Ops Noda oleh Jabatan Siasatan Jenayah Ibu Pejabat Polis Kuala Lumpur pada 12.50 pagi itu, premis hiburan berkenaan masih memainkan muzik dengan kuat dan pengunjung dalam keadaan sesak tanpa menghiraukan amalan penjarakan fizikal.

Timbalan Ketua Jabatan Siasatan Jenayah (Risikan/Operasi) IPK Kuala Lumpur ACP Rohan Shah Ahmad berkata, daripada 183 yang ditahan itu, 75 adalah pengunjung wanita berusia antara 21 dan 40 tahun.

“Polis turut menahan 12 pekerja premis berkenaan termasuk enam pekerja warga asing yang dipercayai bekerja tanpa permit kerja sah,” katanya ketika ditemui di lokasi kejadian selepas mengetuai operasi tersebut.

Dalam operasi yang berakhir pada kira-kira 3.00 pagi itu, polis turut merampas pelbagai peralatan antaranya pembesar suara, telefon bimbit selain wang tunai berjumlah RM2,000.

Menurut beliau, semakan awal premis berkenaan menunjukkan ia beroperasi tanpa lesen.

Kesemua individu yang ditahan itu dibawa ke Balai Polis Dang Wangi untuk siasatan lanjut mengikut Peraturan 39(b) Peraturan Imigresen 1993, Peraturan 11(1) Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Berjangkit) 2020 dan Seksyen 4(1) Akta Hiburan 1952. – Bernama

See author's posts


Len Talif kongsi rezeki sumbang 4,800 kotak buah kurma

SARIKEI: Ahli Dewan Undangan Negeri (ADUN) Kuala Rajang Datuk Len Talif Salleh berkongsi rezeki sempena Ramadan tahun ini dengan menyumbang sebanyak 4,800 kotak buah kurma.

Mereka yang menerima terdiri daripada golongan asnaf, anak yatim, warga emas dan umat Islam di kawasan Dewan Undangan Negeri (DUN) Kuala Rajang termasuk kakitangan di beberapa pejabat kerajaan.

Semua agihan dilakukan oleh Pusat Khidmat di Zon Sarikei dan Zon Tanjong Manis dengan kerjasama Ketua Masyarakat dan Ketua Kaum (KMKK) di setiap kawasan.

Pada setiap tahun, beliau juga akan menyumbang air minuman ke setiap masjid dan surau dalam kawasan DUN Kuala Rajang untuk kegunaan sepanjang Ramadan.

Sumbangan sedemikian merupakan salah satu aktiviti amal tahunan beliau selain bakal melaksanakan program jelajah bagi memeriahkan lagi suasana serta menyambut ketibaan Ramadan.

Beliau yang juga Timbalan Menteri Perancangan Bandar, Pentadbiran Tanah dan Alam Sekitar berharap Ramadan tahun ini dapat disambut dengan penuh ketakwaan dan semua amalan serta ibadah diterima oleh Allah dan mendapat ganjarannya.

See author's posts


PRU15: Parlimen tergantung dan peranan Akta Anti-Lompat Parti

KUALA LUMPUR, 21 Nov (Bernama) — Akta Perlembagaan (Pindaan) (No. 3) 2022 berkaitan larangan Ahli Dewan Rakyat bertukar parti, tidak menghalang Ahli Parlimen daripada mana-mana parti untuk memberi sokongan kepada mana-mana gabungan dipilihnya secara individu bagi membentuk kerajaan pasca-Pilihan Raya Umum ke-15 (PRU15).

Penganalisis politik Dr Md Shukri Shuib berkata sama seperti nama akta itu yang lebih dikenali sebagai Akta Anti-Lompat Parti, ia hanya memberi kesan kepada Ahli Parlimen yang membuat tindakan lompat parti atau keluar daripada partinya sendiri.

“Dia (Ahli Parlimen) tidak boleh keluar parti. Pada masa sama, kalau dia dipecat parti, maka Akta Anti- Lompat Parti tidak beri kesan kepada dia. Cumanya pemecatan itu akan beri kesan kepada parti. Parti itu akan hilang jumlah kerusi yang dimenanginya (parti), inilah yang sedikit rumit,” katanya kepada Bernama.

Akta yang dikenali Akta Perlembagaan (Pindaan) (No. 3) 2022 mengenai peruntukan Larangan Ahli Parlimen Bertukar Parti dikuatkuasakan mulai 5 Okt lepas.

Keputusan PRU15 Sabtu lepas menyaksikan Parlimen tergantung apabila tiada mana-mana gabungan parti politik berjaya mendapat majoriti mudah untuk membentuk kerajaan.

Pada PRU itu, Pakatan Harapan (PH) memperoleh 82 kerusi, Perikatan Nasional (BN) (73), Barisan Nasional (BN) (30), Gabungan Parti Sarawak (GPS) (22), Gabungan Rakyat Sabah (GRS) (enam) dan Warisan (tiga).

Pilihan raya dua kerusi Parlimen iaitu Padang Serai di Kedah akan diadakan 7 Dis ini selepas calon PH, yang juga penyandang M. Karupaiya meninggal dunia pada 16 Nov, manakala di Parlimen Baram, Sarawak pengundian di 12 pusat pengundian digantung berikutan cuaca buruk.

Menurut Suruhanjayan Pilihan Raya (SPR), keputusan bagi Parlimen Baram dijangka diketahui hari ini, bergantung kepada proses pengiraan undi dan keadaan cuaca.

Susulan keputusan PRU15 itu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menitahkan semua ketua parti politik dan gabungan parti politik yang memperoleh jumlah kerusi yang banyak memaklumkan kepada Istana Negara mengenai gabungan parti serta menamakan calon perdana menteri yang dipersetujui untuk membentuk kerajaan baharu sebelum 2 petang esok.

Terdapat desas-desus mendakwa sebilangan Ahli Parlimen BN cenderung kepada PH dan selebihnya kepada PN, justeru timbul persoalan sekiranya ini berlaku, apakah peranan Akta Anti-Lompat Parti?

Md Shukri, yang merupakan pensyarah Dasar Politik Ekonomi dan Pengajian Antarabangsa, Universiti Utara Malaysia berkata dalam konteks ini Pengerusi BN perlu menyelesaikan masalah dalaman dengan mengadakan perbincangan sesama ahli mereka sendiri.

“Mereka yang tidak menyokong ‘gerakan’ pengerusi tidak boleh lompat dan pengerusi juga sudah tentu tidak mahu memecat mereka dan kehilangan jumlah kerusi parti. Ini boleh mewujudkan kepincangan di dalam parti,” katanya.

Pakar Perlembagaan, Profesor Madya Datuk Dr Shamrahayu Ab Aziz berkata Perkara 49(a) Perlembagaan Persekutuan menyatakan terdapat tiga jenis tindakan lompat parti yang boleh menyebabkan kekosongan kerusi Parlimen yang disandang mereka.

“Satu, individu dari parti A, tukar ke parti B; kedua dia bebas dan dia pilih parti; atau ketiga dia dari parti A dan pergi ke Bebas. Ini sahaja yang akan menyebabkan kerusi dia kosong,” katanya

Menurutnya, jika terdapat tindakan sedemikian, Ahli Parlimen yang lain perlu memberi notis kepada Yang Dipertua Dewan Rakyat yang kemudiannya akan memaklumkan kepada Suruhanjaya Pilihan Raya (SPR), mengenai kekosongan kerusi Parlimen itu.

“Yang di-Pertua Dewan Rakyat akan memaklumkan kepada SPR dalam masa 21 hari dari tarikh dia menerima notis kekosongan dan tempat yang kosong itu perlu dibuat pilihan raya semula,” katanya.

Bagaimanapun, Shamrahayu berkata jika Ahli Parlimen itu dipecat daripada parti, dia kekal sebagai Ahli Dewan Rakyat.

Penganalisis politik dari Universiti Sains Malaysia (USM), Prof Dr Sivamurugan Pandian berkata di bawah akta itu, tidak ada masalah sekiranya keseluruhan parti (en bloc) itu menyokong parti yang lain, namun lain ceritanya jika ia hanya melibatkan sebahagian atau individu.

“Ini yang saya faham. Seseorang individu kalau nak keluar parti kena kosongkan kerusinya. Secara automatiknya kalau dia pula dipecat, kena kekal bebas, dia tidak boleh masuk parti lain, tetapi dia boleh menyokong parti lain, tidak ada masalah,” katanya.

Dalam keadaan Parlimen tergantung sekarang, Sivamurugan melihat penyelesaian terbaik adalah dengan mewujudkan kerajaan perpaduan.

Ini katanya sebagaimana pembentukan Majlis Gerakan Negara yang mentadbir negara ketika darurat susulan peristiwa 13 Mei 1969 yang akhirnya berjaya meredakan suhu politik negara pada ketika itu.

“Apabila tiada sesiapa yang mendapat majoriti mudah, keadaan tidak menentu seperti sekarang ini boleh berpanjangan. Untuk elak itu kita bawa semua, baik PH, PN, BN, GPS, GRS mereka ini diambil membentuk kerajaan supaya menstabilkan negara dan dipilih seorang perdana menteri dalam kalangan mereka,” katanya.

— BERNAMA

See author's posts


Sang bedal salah alamat

KUCHING: Penduduk di kawasan Taman Serambi, di sini digemparkan dengan penemuan seekor sang bedal di sini, hari ini.

Jurucakap Pasukan Gerakan Operasi (PGO) Jabatan Bomba dan Penyelamat Malaysia (JBPM) Sarawak menerusi satu kenyataan memberitahu buaya jantan tersebut dilaporkan berada di dalam parit di taman permainan di Taman Serambi.

Setelah menerima panggilan kecemasan pada 10.16 pagi hari ini, sepasukan anggota bomba seramai lapan orang dari Balai Bomba dan Penyelamat (BBP) Petra Jaya dikerahkan ke lokasi.

“Setibanya di lokasi, Komander Operasi lapor terdapat seekor buaya berada di dalam parit di sebuah Taman permainan beralamat di Taman Serambi.

“Pasukan bomba mengambil langkah mengikat mulut buaya bagi mengelak risiko bahaya,” katanya.Buaya jantan sepanjang 10 kaki tersebut kemudian diserahkan kepada Perbadanan Perhutanan Sarawak (SFC).

See author's posts


Agama Adat Iban dalam Politiesme • Adat belaki bebini nitihka Adat Iban

Tusun Ke-60

UDAH tembu genselan, chapuh, munyi burung ke makai buah kara bala pengabang belabuh makai utai ti nyamai-nyamai ke lama udah ayan di mua sida. Nyau ujung makai utai, nya baru orang berengkah ngirup takar ai bisa. Orang ke empu rumah matak pengabang, udah siku-siku ga nitihka penuai umur ngagai endur ke ngirup ai tuak, arak. Sida ke indu ngirup ngena jalung tauka mangkuk besai.

Naka-naka pengerami lebuhmaya ngirup ai takar ti kena niki, tikai dikelanitka awakka bisi alai orang mutah, enti udah kelalu mayuh irup. Orang ke tuai ditulung bala anak, bala menantu iya ti bediri ari belakang iya, sedia deka nyaup iya ngirup. Enti orang mayuh menantu enggau anak suah tak baru ditumpilka mulut iya ngagai mangkuk takar lalu dipesambutka kaban sida menantu anak iya ke bediri ari belakang. Balat pengerami lebuh ngirup ai takar kena niki. Nya alai, semaka kitai enti utai inggar ragak, munyi ke betakar.

MAYUH NGELU PALA

Ngenjing beterauh munyi utai setak-setak din ditu laban bunyi orang rami ngirup. Mayuh ke mabuk tauka ngelu pala. Bisk ke engkasak lalu maut pemanggai, ngusuk tikai.  Sekeda ke nakal enda mabuk, masung orang ke mengkasak lalu ngintu sida enggaika pedis, enggaika utai orang ba rumah nya ambis rusak.

Mayuh agi mabuk rindu agi ati orang ka empu rumah. Pemakai enda nemu enda abis laban apin abis apin badu makai. Orang ke meri ngirup endang enda betagang. Orang ke ngirup ngujika pengetan diri empu enda mabuk. Orang ke tegar ngirup selalu muji diri, lalu orang bukai mega muji iya. Orang ke nyambut pengabang nadai betagang meri orang utai diempa enggau utai diempa datai ke pengabis utai, lebih agi tuak enggau arak. Sida malu enti ruai diri enda basah enda rami. Nya alai jaku ke didinga kejang pengabang pulai munyi tu, ngabiska ai.

Nya mih adat Iban enda ulih disebakaka enggau enggi orang bansa bukai dalam dunya tu ba gayamakai enggau ngirup lebuhmaya gawai. Utai ke naka pemanah ku kitai, jai ku bansa bukai. Udah badu makai utai enggau ngirup ai takar ke kena niki, semua teda utai enggau chapak mangkuk ditanggung pulai ke bilik lalu dikemas orang ke indu din magang. Bakanya mega bala pengabang indu di bilik pan udah tembu ditikika enggau naka pengerami sida sebuat.

JAKU TUNDI

Udah nya, sida kebiak agi di ruai, barang ke manchal agi, sereta ngelu pala numbuhka jaku tundi madahka jari diri lekat lalu minta basu orang ke indu, orang ke dara. Sereta ninga nya, orang ke empu ruai lalu ngiga sida ke indu-indu dara tauka bini orang lalu mai sida pansut minching kendi tuak tauka butul arak. Datai sida di ruai, bala sida ke lekat jari lalu manjung semua gaga ati. Sida ke lelaki ke empu rumah mai sida ke indu-indu, mai tuak, arak lalu ngisi ke ngagai gelas tauka changkir ti ba jari indu, lalu nyua ngagai sida ke ngumbai jari diri empu lekat, kamah tadi. Enti sida lembau nyambut enggau jari, sida lalu dipantil. Maya nya mayuh macham mih jako bungah enggau jaku tundi ngalahka pangan awakka ngirup. Suah mega bepun ari jaku bungah nya, penumbuh main bukai baka bepantun tauka besanggai. Di ruai bukai sekeda bala pengabang pan bejalai ke setak-setak rami bukai, bungah begagai nganti mayake makai asi.

BELABUH MAKAI

Enda bangat lama udah nya, orang ke empu rumah pan betanggung asi ke ruai meri pengabang makai. Tang makai deka beguai mimit laban enggai ke suntuk ngatur pengerami bukai. Sekeda pengabang mayuh enda makai laban nyau ngelu pala, agi mega bedau kenyang laban baru ngirup ai bisa. Badu makai, semua utai ditanggung pulai ka bilik baru. Pengabang indu mega makai di bilik sereta lelaki ke makai di ruai dibela bala indu ke empu rumah.

Udah tembu makai, hari pan nyau udah lama lemai, lalu orang ke empu rumah begerah ngasuh orang mayuh betugung ngagai ruai orang ke empu pengawa awakka samameda sereta ninga pengerami enggau jako orang ke melah pinang. Nya endang pun pengawa sehari-hari nya. Orang ke bungah ngirup enti enggai badu diasuh ngetu dulu. Pia mega, sida ke agi rindang bepencha, betanda  tauka ngajat sereta betabuh diasuh ngetu dulu mega. Udah semua orang sampal duduk magang enggau sida ke indu-indu pan udah pansut duduk sama di ruai. Ai irup tauka utai diempa baka penganan, penyaram, tuak enggau utai bukai ditanggung enggau talam enggau tabak pansut ke ruai dipangkang orang ke duduk. Orang ti dipaduka bejaku ngarika sepiak lelaki duduk ari atas lalu iya ke dipaduka ngarika sepiak indu duduk nunga iya ari baruh mangkang tuak tauka arak.

Maya pan nyau chukup alai berengkah ngepunka jaku melah pinang, semua orang mayuh ngetu randau bukai. Iya ke ngarika indu enggau orang ti. empu rumah dulu bejaku nanyaka pejalai sida ke datai mai bala besai bakanya. Tang sebedau nya, sikuorang ti udah dipadu  lalungansah iya enggau tuak tauka arak.

AI ANSAH

Iya ngirikatuak tauka arak ke dalam changkir kena ngansah awakka iya ke bejaku madahka pejalai enda kakang mansutka jaku lalu enda mega malu.

Nya alai tu aya – unggalAi telesai tu datai ari sungaiPandi indai Raja Petara.Ai sempuli tanah nyadiDiberi Sempeti ApiDikumbai kitai Allah Taala.Nya alai lalu dipie dara tinggiDalam pendi periuk temaga,Lalu disarap dara nelapEnggau lipat kain kesumba.Udah nya lain dituangSida Endun KumangDalam balang jebul segala,Lain perenchitka aku mimitDalam chubit chawan bebunga.Nya alai, dipeda tak lejah-lejahNengah kelasah anchau sana,Ngensaraka mua kitaNgensaraka tugung bala.Nya alai tu ku akuAi bungai mentapu bunga,Ai keduka ayam Raja,Endang lumur satu pemadu bisa,Teleba ngerebahka gajah jelu singa,Munyi ke ngekah leka buah bindang.Nya alai tu ga endang teleba kena akuNgansah terinting puting dabung selekaEnggi Keling seduai Laja.Tang ke lemai tu kena akuNgansah terinting puting dabong seleka,Enggi nuan aya – unggal,Ambika nuan bejaku iInggar didinga nusui rita,Awakka munyi gerudaInjin Selalang.Irup mih tu, aya – unggal.

Orang ti deka bejaku nya pan ngirupai ansah nya. Orang mayuh lalu nempapka jari gaga ati lalu meransang iya.

Nya alai nyerumba buliKe cheli-cheli tumbuh lemai,Kami bisi datai dituNganjung telinsu langgu buah binjai.Nya alai diengkah kami di kelasahAnchau tikai enda sengapa alai.Lalu disuaka kami ngagai kitaKemumuk duduk berintai tengah ruai,Lalu disambut kita enggau kukut,Terima enggau tapa jari megai.Nya alai lalu ditaruh kita teguh-teguhEnda sengapa alai.Nya mih kesengkeram jaku kitaiNgasuh kami dataiMai bala nitihka semaya.

Nya alai nyerumba buli ke cheli-cheli,Tumbuoh engkeleman,Bisi kami datai ditu subaNganjung telinsu langgu buah kemantan.Dibai kami ari Batang IganDatai kami ditu lalu disua ngagai kitaKe kemumuk duduk betipanPenuh ruai datai di tempuan.Udah nya, lalu disambut kitaEnggau kukut jari kanan.Taruh teguh-teguh simpan dalam tepayan.Nya alai nya mih ke sengkeram jaku kitaiAlai kami ke datai sehari-hari tu,Mai bala sampal enggau anakNebah setawak nerantangka gendang.

Deka besuluka resu garu melitan,Deka begulaika peratai bungai tanam,Nyemakaka lunda jayau Kedayan.Nya alai pagila deka dibai kami pulaiDipegai kami ngena genggam jari kanan.Datai din ila dibiau kamiEnggau selanjau manuk jelayan,Digayangka kami belang babi dupan.

(Alli Majang 1972)

Bansa Iban ti udah megai agama Kristian, bisi chara sida empu ngatur adat jadi melai bini nitihkka ajar gerija sida empu. Ngena undang-undang Perintah Menua Sarawak / Malaysia nya sebengkah ari jalai ke baru maya hari diatu.  Enti orang ke salah nadai utai kena betimbang, sida tau kena tinggang ukum jil nitihka undang-undang sivil. Nya mih, naka ulih mih kita Iban ngetanka lalu nagang adat pemali beleman / jadi melaki bini ti  salah serak / peturun, laban pemali tu ukai semina ditagang ba agama Adat Iban aja tang endang ditagang semua pengarap / agama di dunya tu. Reti nya beleman tauka jadi mali melaki bini mega endang ditagang Petara / Bunsu Petara ba mensia dunya.

(Betampung ba Tusun Ke-61)

Nya mih atur / adat jadi mali nitihka pengarap / agama Adat Iban. Terima kasih ke gambar ti dikirumka kita ngagai aku ke guna dalam Sada Sarawak tu. Engka nyema bala pemacha bisi utai tanya, tujuka ngagai  whatsApp tu: 0138325146.

Oleh HARRY USUP UMBAR

See author's posts


Biden lawan Trump

WASHINGTON: Bekas Naib Presiden Amerika Syarikat, Joe Biden secara rasmi memenangi pencalonan presiden Parti Demokrat menerusi undian perwakilan di konvensyen kebangsaan parti itu pada Selasa, lapor agensi berita Sputnik.

Biden memperoleh 3,558 undian secara ‘roll call’ pada konvensyen yang dillangsungkan di Milwaukee, Wisconsin secara maya berikutan pandemik.

Calon memerlukan 1,991 undi perwakilan untuk menang sebagai calon presiden dan kemenangan berada di pihak Biden sejak peringkat awal lagi apabila Senator Bernie Sanders tersingkir. – Bernama

See author's posts


Lelaki dipercayai khianat ditahan polis

SIBU: Permohonan tahanan reman bagi membantu siasatan akan dibuat hari ini terhadap seorang lelaki yang dipercayai melakukan perbuatan khianat di salah sebuah bank di Jalan Kampung Nyabor , malam tadi.

Ketua Polis Daerah Sibu, ACP Zulkipli Suhaili berkata, Balai Polis Sentral Sibu telah menerima maklumat daripada orang awam sekitar 9.40 malam, memaklumkan telah berlaku kebakaran kecil di hadapan pintu masuk bank berkenaan.

“Siasatan di tempat kejadian oleh Bahagian Siasatan Jenayah (BSJ) Ibu Pejabat Polis Daerah (IPD) Sibu telah menemui serpihan botol kaca serta kain yang dipercayai digunakan untuk melakukan perbuatan khianat,” jelasnya menerusi siaran media, sebentar tadi.

Katanya, sekitar 10.56 malam (malam yang sama), pasukan operasi BSJ IPD Sibu telah berjaya menahan suspek lelaki tempatan berumur 36 tahun bersabit kes.

“Semakan mendapati suspek turut mempunyai beberapa rekod jenayah lampau. Permohonan tahanan reman akan dibuat hari ini bagi membantu siasatan.

“Kes disiasat di bawah Seksyen 435 kanun keseksaan,” tegasnya.

Oleh AKUN GIMAN

See author's posts


Wan Hassan dilantik CP Pentadbiran Jabatan Pengurusan Bukit Aman

KUALA LUMPUR: Ketua Polis Kedah Datuk Wan Hassan Wan Ahmad mendahului senarai pertukaran pegawai kanan Polis Diraja Malaysia (PDRM), dilantik sebagai CP Pentadbiran Jabatan Pengurusan Bukit Aman yang baharu berkuat kuasa 22 Mei depan.

Setiausaha Polis Malaysia Datuk Noorsiah Mohd Saaduddin dalam kenyataan hari ini memaklumkan Timbalan Ketua Polis Pulau Pinang Datuk Fisol Salleh pula akan menggantikan Wan Hassan sebagai Ketua Polis Kedah yang baharu dengan memangku pangkat CP.

Menurutnya, Timbalan Ketua Polis Kedah Datuk Mohd Roze Shaari pula dilantik sebagai Timbalan Pengarah Pengurusan (Bahagian Dasar Sumber Manusia), Jabatan Pengurusan Bukit Aman.

Beliau berkata, Ketua Cawangan Khas Kuala Lumpur Datuk Abu Samah Mohd Noor akan menggantikan Mohd Roze sebagai Timbalan Ketua Polis Kedah dengan memangku pangkat DCP.

“Ketua Penolong Pengarah Siasatan Jenayah Pengubahan Wang Haram, Jabatan Siasatan Jenayah Komersial Bukit Aman SAC Fazlisyam Abd Majid pula dilantik sebagai Ketua Cawangan Khas Kuala Lumpur yang baharu,” katanya.

Selain itu, Timbalan Ketua Polis Kelantan Datuk Azman Ayob dilantik sebagai Timbalan Pengarah (Operasi) Jabatan Pencegahan Jenayah dan Keselamatan Komuniti Bukit Aman.

“Timbalan Pengarah (Siasatan Jenayah Siber dan Multimedia) Jabatan Siasatan Jenayah Komersial Bukit Aman SAC Victor Sanjos pula akan menggantikan Azman sebagai Timbalan Ketua Polis Kelantan dengan memangku pangkat DCP,” katanya.

Sementara itu, Ketua Penolong Pengarah (D7) Pencegahan Judi/Maksiat/Gangsterism Jabatan Siasatan Jenayah Bukit Aman Datuk Mohamad Noor Yusof Ali dilantik sebagai Komandan Pusat Latihan Polis (Pulapol) Kuala Lumpur.

Timbalan Ketua Jabatan Pencegahan Jenayah dan Keselamatan Komuniti (Perancangan Strategik) Johor ACP Awang Din Awang Gani dilantik sebagai Ketua Jabatan Pengurusan Sarawak dengan memangku pangkat SAC.

Kesemua mereka adalah antara sembilan daripada 18 pegawai kanan PDRM yang terlibat dalam pertukaran berkuat kuasa 22 Mei ini. – Bernama

See author's posts


Perkembangan sektor pertanian kepada golongan sasar

SARIKEI: Agriculture Community Outreach Programme (AgriCOP) merupakan inisiatif Kerajaan Sarawak melalui Jabatan Pertanian Sarawak bagi meluaskan aktiviti-aktiviti pertanian di negeri ini dan memberikan pendedahan secara langsung kepada golongan sasar mengenai perkembangan pertanian terkini.

Ahli Dewan Undangan Negeri (ADUN) Repok, Dato’ Sri Huang Tiong Sii berkata, selain mengurangkan kebergantungan bekalan makanan import, kerajaan juga mahu melonjakkan potensi ekonomi sesebuah kawasan dalam pelbagai sektor khususnya pertanian.

“Pada masa sama, kerajaan turut menggalakkan penduduk supaya dapat mempelbagaikan pertanian. Dengan cara ini, kita dapat meningkatkan pendapatan dan mempertingkatkan taraf hidup penduduk setempat.

“Oleh itu, kita harus menerima baik inisiatif yang diperkenalkan dalam Program AgriCOP,” katanya semasa berucap di Pusat Inovasi Sarikei (SIC), pagi semalam.

Tambahnya, durian merupakan buah yang sangat popular untuk dimakan segar dan amat digemari oleh pengguna.

“Begitu juga dengan tanaman kopi dan nanas yang juga merupakan salah satu komoditi pertanian yang diberi perhatian oleh kerajaan dalam RMK-11.

“Galakkan tanaman ini perlu dijalankan, bagi memastikan kita dapat menampung peningkatan permintaan pasaran,” ujarnya.

Dalam pada itu, jelasnya lagi Ketua Menteri Datuk Patinggi Abang Johari Tun Openg selama ini amat prihatin terhadap pembangunan sosioekonomi dan kemajuan di negeri ini terutamanya di kawasan Sarikei.

“Kita sangat bersyukur atas usaha murni Ketua Menteri dengan projek-projek besar dan berimpak tinggi yang telah banyak memberi manfaat dan banyak membantu dalam usaha menaikkan taraf hidup serta sosioekonomi rakyat.

“Bagi kerajaan Gabungan Parti Sarawak (GPS), rakyat Sarawak sentiasa diutamakan dan kita mampu menunaikan janji dan menyumbangkan sesuatu yang bermanfaat kepada segenap lapisan rakyat,” ujarnya.

Turut hadir, Pegawai Daerah Sarikei, Christopher Ranggau Unting dan Pegawai Pertanian Bahagian Sarikei, Rainy Yaman.

See author's posts


Bonai harap situasi pulih

FAIZAL BUJANG

BINTANG pertahanan muda kelahiran Kampung Rayang, Serian yang kini bermain untuk pasukan Selangor, Rodney Calvin Akwensivie, 24 berharap musibah penularan virus Covid-19 yang melanda negara ketika ini akan berakhir sepenuhnya.

Ia sekali gus, bukan sahaja dapat memberi peluang untuk dirinya menjalani rutin seperti biasa bersama rakan sepasukan malah dapat menyambut perayaan Gawai Dayak tahun ini dengan ahli keluarga tersayang.

“Sememangnya saya berharap musibah ini akan dapat pulih sepenuhnya dan membuka peluang untuk menjalani latihan seperti biasa.

“Apa pun, yang lebih pentingnya dapat memberi peluang kepada saya untuk meraikan sambutan perayaan Gawai Dayak bersama-sama ahli keluarga tersayang,” ujar Rodney atau lebih mesra dengan panggilan ‘Bonai’.

Bonai yang kini sudahpun berada di kampung halaman sejak sebulan lalu tidak membuang masa begitu sahaja.

Sebaliknya, beliau tetap berlatih secara sendirian di rumah dengan jadual yang telah disediakan oleh ketua jurulatih, B. Sathianathan.

“Latihan dilakukan di rumah setiap hari dengan jadual yang telah disediakan. Ia adalah untuk mengekalkan tahap kecergasan diri,” tambahnya lagi.

Beliau turut mengakui setiap sesi latihan yang dijalankan turut dipantau menerusi video secara dalam talian.

See author's posts


Kek lapis Qise terima kunjungan Abang Jo

KUCHING: Premier Sarawak, Datuk Patinggi Tan Sri Abang Johari Tun Openg sempat berkunjung ke gerai kek lapis Qise, milik usahawan Meriam Sabie.

Kunjungan itu adalah sempena majlis perasmian Karnival Barangan Malaysia di Tebingan Kuching malam kelmarin dengan slogan ‘Juh Sapot beli barang lokal’.

Turut hadir, Menteri Perdagangan Dalam Negeri dan Hal Ehwal Pengguna (KPDNHEP) Dato Sri Alexander Nanta Linggi, yang kemudiannya mengiringi Abang Johari beramah mesra dengan peniaga di karnival itu.

Orang ramai di sekitar bandar raya Kuching mengambil kesempatan meluangkan masa membeli produk tempatan yang dijual di situ. Semalam merupakan hari terakhir karnival tersebut, yang bermula pada Jumaat lalu.

See author's posts


Sejuta rakyat divaksin dalam 40 hari

SEOUL:  Kerajaan Korea Selatan setakat ini telah menyuntik hampir 1 juta penduduknya dalam tempoh 40 hari sejak negara itu melancarkan kempen vaksinasi kebangsaan pada Februari lalu, demikian menurut pihak berkuasa kesihatan tempatan, semalam.

Menurut laporan agensi berita Yonhap, sebanyak 999,870 rakyat telah menerima suntikan vaksin dos pertama yang merangkumi 1.92 peratus daripada 52 juta penduduk negara itu, kata Badan Kawalan dan Pencegahan Penyakit Korea (KDCA).

Sementara itu, sebanyak 27,691 penduduk telah direkodkan menerima kedua-dua dos suntikan vaksin dalam tempoh sama.

Pada 26 Februari lalu, negara ini memulakan kemoen vaksinasi dengan pekerja kesihatan dan pesakit berusia di bawah 65 tahun yang memerlukan rawatan jangka panjang beserta petugas barisan depan menjadi antara yang pertama yang menerima suntikan dos pertama vaksin koronavirus.

Daripada jumlah itu, seramai 870, 724 penerima menerima suntikan daripada vaksin dua dos yang dikembangkan oleh syarikat gergasi farmasi Britain-Sweden, AstraZeneca dan Universiti Oxford, kata KDCA.

Sementara itu, 129,145 lagi menerima suntikan pertama vaksin dua dos Pfizer Inc. yang dikembangkan oleh gergasi farmaseutikal Amerika Syarikat (AS) dan Jerman.Kumpulan kedua ini kebanyakannya terdiri daripada doktor, jururawat dan pekerja profesional kesihatan lain yang merawat pesakit Covid-19 di wilayah Seoul.Kempen ini berjalan lancar dan cepat sejak vaksin Covid-19 pertama kali diberikan kepada masyarakat awam umum berumur 75 tahun ke atas bersama kumpulan lain yang terdedah kepada virus maut pada minggu lalu.

Pihak berkuasa merancang untuk memulakan program vaksin buat golongan yang berumur antara 65 hingga 74 tahun bermula bulan hadapan.Hingga akhir Jun, sejumlah 18.08 juta dos vaksin dijadualkan tiba di Korea Selatan dengan sekitar 2.69 juta dos vaksin sudah dihantar pada bulan lalu, kata KDCA.

Dalam tempoh April hingga Jun, sekurang-kurangnya 15.39 juta dos, termasuk 9.1 juta vaksin AstraZeneca, disahkan akan dibawa masuk ke negara tersebut. – AFP

See author's posts


Sistem MRT laluan 1 capai objektif

KUALA LUMPUR: Penilaian skop pengauditan terhadap pengurusan sistem landasan Transit Aliran Massa (MRT) Laluan 1 telah mencapai objektif yang ditetapkan bagi menyampaikan sistem MRT yang efektif, efisien, bersepadu dan selamat kepada pengguna.

Menurut Laporan Ketua Audit Negara (LKAN) 2018 Siri 3, pengauditan melibatkan penilaian terhadap pengurusan sistem landasaan MRT Laluan 1 untuk tempoh dari 16 Dis 2016 hingga 31 Jan 2019, melibatkan dua bidang utama iaitu prestasi dan pengurusan sistem landasan itu.

Katanya kerajaan telah membelanjakan peruntukan sebanyak RM21.35 bilion bagi kos pembinaan projek yang meliputi semua pakej kerja termasuk RM4.05 bilion untuk 12 pakej kerja sistem.

“Kemudahan ini memberi peluang kepada orang awam untuk bergerak dari satu tempat ke tempat yang lain dengan mudah dan membantu mengurangkan kesesakan lalu lintas dan pelepasan karbon dengan ketara,” katanya.

Bagaimanapun, terdapat beberapa kelemahan dalam pengurusan sistem MRT yang kurang cekap dan kurang berkesan seperti kerosakan yang masih belum selesai walaupun tempoh masa kecacatan (DLP) telah tamat selama 182 hari setakat 14 Jan 2020 serta kerosakan berulang, menurut laporan itu.

Katanya kejadian kelewatan ketibaan Electric Train (ET) yang berlaku boleh memberi kesan terhadap tahap kepuasan pengguna.

Sehubungan itu, pihak Audit mengesyorkan enam perkara yang perlu diambil perhatian oleh Mass Rapid Transit Corporation Sdn Bhd (MRT Corp) dan Prasarana untuk mengatasi kelemahan yang dibangkitkan agar perkara sama tidak berulang dalam pengurusan sistem MRT serta pelaksanaan projek MRT Laluan 2.

“Pertama, MRT Corp hendaklah memastikan pembaikan segera diambil oleh Work Package Contractor (WPC) terhadap semua kerosakan yang dilaporkan terutama bagi empat pakej kerja sistem yang dibangkitkan serta menetapkan tempoh pembaikan kerosakan,” katanya.

Kedua, MRT Corp hendaklah menguruskan pembaikan kerosakan dengan cekap dan berkesan agar kerosakan sama tidak berulang.

Seterusnya, MRT Corp hendaklah membuat kajian terperinci berkaitan isu-isu pembaikan yang memerlukan penyelesaian kekal bagi memastikan isu tidak berulang selepas Sijil Perakuan Siap Membaiki Kecacatan (CMGD) dikeluarkan.

“Keempat, MRT Corp hendaklah memastikan semua masalah berkaitan Sistem Pengurusan Penyenggaraan Berkomputer (CMMS) diselesaikan oleh WPC supaya sistem tersebut dapat digunakan sepenuhnya oleh Rapid Rail bagi pengurusan dan pemantauan kerja penyenggaraan lebih berkesan.

“Selain itu, MRT Corp hendaklah meminda prosedur DLP mengikut pelaksanaan semasa dan mengkaji semula prosedur bagi memastikan kerosakan dapat diselesaikan dengan segera,” katanya.

Keenam ialah Prasarana perlu memastikan pengurusan aduan ditambah baik dengan mewujudkan mekanisme untuk mengukur tempoh penyelesaian aduan bagi meningkatkan pengurusan perkhidmatan, katanya. – Bernama

See author's posts


Jejambat Batu 4 siap hujung tahun ini

KUCHING: Jejambat di persimpangan Batu 4 Jalan Kuching-Serian yang sekian lama dinantikan masyarakat di sini akan dibuka kepada lalu lintas menjelang penghujung tahun ini.

Pengerusi Majlis Perbandaran Padawan (MPP), Lo Khere Chiang berkata, jejambat itu tertangguh setahun daripada tarikh asal yang sepatutnya siap kerana beberapa faktor terutamanya penularan pandemik Covid-19.

“Ini adalah berita baik kepada masyarakat sekitar kerana jejambat Batu 4  itu bakal beroperasi sepenuhnya penghujung tahun ini.

“Kita berharap pada November nanti, ia sudah boleh dilalui lalu lintas dan pengguna.

“Oleh yang demikian, saya berharap semua pihak bersabar dan menunggu sehingga projek ini siap sepenuhnya dan sudah tentu akan memberikan keselesaan kepada semua,” katanya sambil  menganggarkan 80,000 kenderaan akan menggunakan jejambat itu setiap hari apabila siap kelak.

Lo yang juga Ahli Dewan Undangan Negeri (ADUN) Batu Kitang berkata demikian kepada pemberita selepas lawatan kerja ke tapak projek jejambat di persimpangan Batu 4, di sini, semalam.

Ujarnya, ini adalah berita gembira untuk semua penduduk di bandar raya Kuching dan sekali gus akan membantu mengurangkan kesesakan lalu lintas di kawasan tersebut.

“Pembinaan jejambat ini diberhentikan sementara sejak Mac lalu berikutan Perintah Kawalan Pergerakan (PKP) selain pekerja yang diupah oleh pihak kontraktor adalah warga asing.

“Walaupun pembinaan ini lewat daripada jadual asal, pihak kontraktor telah melaksanakan rancangan pemulihan dengan merancakkan aktiviti pembinaannya,” jelasnya.

Mengulas mengenai perkara berkaitan, Lo berkata tiga lagi jejambat yang terlibat sama dalam Pakej 2 Jalan Pan Borneo melibatkan kos keseluruhan RM2.1 bilion iaitu dari Lundu hingga ke Batu 10 Jalan Kuching-Serian dijangka siap sepenuhnya pada Jun tahun hadapan.

“Tiga jejambat itu adalah di persimpangan Batu 6, Batu 7 dan Batu 10, bermakna keseluruhannya ada empat jejambat di bawah Pakej 2 ini.

“Panjang setiap jejambat itu adalah antara 300 ke 400 meter,” ujarnya.

Untuk rekod, kerajaan memperuntuk RM316.96 juta untuk membina empat jejambat tersebut dengan RM69.96 juta digunakan untuk membina jejambat Batu 4, Batu 6 (RM97.97 juta), Batu 7 (RM78.83 juta) Batu 10 (RM74.19 juta).

Oleh Zarina Abdullah

See author's posts


Asajaya dipilih sebagai lokasi pertama

ASAJAYA: Daerah Asajaya dipilih menjadi lokasi pertama di Bahagian Samarahan penganjuran Persembahan Muzikal Sarawak Harmoni yang dipimpin Simfoni Orkestra Negeri Sarawak (SONS).

Menteri Pelancongan, Kesenian dan Kebudayaan Sarawak, Datuk Abdul Karim Rahman Hamzah berkata, program ini adalah platform terbaik bagi mengeratkan silaturahim antara komuniti dan agensi kebudayaan.

“Kegiataan seni dan budaya tempatan perlu dipertahankan dan dikembangkan untuk diwarisi pada masa hadapan.

“Oleh itu, penglibatan bakat dalam kalangan komuniti tempatan sudah pasti akan menyemarakkan pemeliharaan seni dan budaya tempatan,” katanya.

Beliau yang juga Ahli Dewan Undangan Negeri (ADUN) Asajaya berkata demikian ketika menghadiri Program Persembahan Muzikal Sarawak Harmoni Pemimpin Bersama Rakyat di sini, kelmarin.

Menurutnya, melalui penglibatan aktiviti seperti ini mampu mengurangkan tekanan rakyat dalam mengadaptasi amalan norma baharu susulan daripada wabak pandemik Covid-19.

“Kemeriahan persembahan malam ini bukti aktiviti seumpama ini mampu dilaksanakan meskipun dengan kehadiran yang dihadkan di samping mematuhi prosedur operasi standard (SOP) yang ditetapkan.

“Justeru, saya ingin menggesa pihak penganjur, Majlis Seni Sarawak (MSS) supaya lebih kerap berkunjung ke Asajaya untuk membuat persembahan seperti ini,” tambahnya.

Abdul Karim turut menyarankan MSS dan SONS agar terus bergerak aktif dalam memartabatkan industri muzik Sarawak sehingga ke peringkat antarabangsa.

Terdahulu, Persembahan Muzikal Sarawak Harmoni Pemimpin Bersama Rakyat berlangsung selama dua malam bermula 25 September yang lalu.

Oleh Akmal Adib Yusup

See author's posts


Warga emas maut dipercayai disengat tebuan di Miri

MIRI: Seorang lelaki warga emas meninggal dunia dipercayai akibat disengat tebuan di Taman Bulatan Miri di sini hari ini.

Jurucakap Pusat Gerakan Operasi Bomba Sarawak memaklumkan mangsa dikenali sebagai Chin Tet Min @ Chin Tet Bui, 72.

Beliau berkata panggilan mengenai penemuan warga emas itu diterima pada 2.57 petang dan satu pasukan dari Balai Bomba Dan Penyelamat Miri Sentral digerakkan ke lokasi kejadian.

“Komander Operasi melaporkan terdapat seorang lelaki warga emas ditemukan dalam keadaan terbaring serta tidak sedarkan diri dikerumuni serangga itu yang masih berterbangan sekitar tubuh mangsa.

“Pihak bomba telah menjumpai satu sarang tebuan di atas sebatang pokok dengan anggaran ketinggian 70 kaki dari tanah,” menurutnya dalam kenyataan hari ini.

Katanya pihak bomba kemudian mengalihkan Chin menggunakan baju khas pelindung dan pegawai perubatan Kementerian Kesihatan di lokasi mengesahkan mangsa yang tidak sedarkan diri itu sudah meninggal dunia.

— BERNAMA

See author's posts


Pihak berkuasa komited laksanakan tanggungjawab

MIRI: Sepanjang
tempoh Perintah Kawalan Pergerakan (PKP), kelihatan pihak berkuasa terus
komited dalam melaksanakan tanggungjawab bagi memastikan keselamatan orang
ramai dilindungi untuk mencegah penularan wabak Covid -19.

Pihak bomba di Miri
hari ini juga telah melaksanakan operasi sanitasi nyah cemar di Gereja RC St
Anthony, Pujut Corner di sini, pagi tadi. Operasi telah diketuai sendiri oleh
Ketua Balai Bomba Lopeng Miri, Terry Rabsen Ketua Balai Bomba Lopeng, Miri.

Turut hadir
menyaksikan operasi sanitasi tersebut ialah Penguasa Kanan Bomba I, Zon 6 Miri,
Law Poh Kiong.

Menurut Law ketika
ditemuramah, semalam terdapat empat lokasi operasi sanitasi nyah cemar yang
dijalankan oleh pihak bomba di Bahagian Miri. Ianya melibatkan gereja St
Anthony, Pujut Corner dan sebuah gerja di Pujut Padang Kerbau yang dilakukan
oleh Balai Bomba dan Penyelamat Lopeng manakala dua lagi lokasi iaitu di
Sekolah Tunas Bakti dan Pusat Tahanan Imigresen Bekenu diliputi oleh Balai
Bomba dan Penyelamat Miri.

Tinjauan pihak
Jabatan Penerangan (JAPEN) juga mendapati pihak polis giat menjalankan
pemantauan situasi di Miri terutamanya di sekitar premis bank memandangkan
rata-rata orang ramai sudah mula kerap berkunjung ke bank terutamanya ke Bank Simpanan
Nasional (BSN) bagi tujuan pengeluaran wang BPN.

Semalam, pihak
polis bersama tentera kelihatan memantau dan memastikan pematuhan PKP diamalkan
oleh orang ramai yang berurusan di Bank Simpanan Nasional Cawangan Miri dengan
memastikan mereka tetap mengamalkan penjarakkan sosial semasa berurusan di
bank.

Manakala semalam juga terdapat sekatan jalan raya dilakukan oleh pihak polis dan tentera di lokasi bulatan Pujut 4, Miri. Setiap kenderaan yang melalui sekatan akan diperiksa bagi memastikan pengguna jalan raya di Miri mematuhi arahan PKP.

Kesungguhan pihak berkuasa dalam menjalankan tanggungjawab sepanjang tempoh PKP ini adalah merupakan gambaran keprihatinan kerajaan dalam usaha mengekang penularan wabak Covid-19 ini dan masyarakat sewajarnya memberikan kerjasama bagi memastikan negara kita berjaya mengekang jangkitan virus ini demi kesejahteraan bersama.

See author's posts


Fatimah bantah kenyataan Soon Koh

KUCHING: Menteri Kebajikan, Kesejahteraan Komuniti, Wanita, Keluarga dan Pembangunan Kanak-kanak, Dato Sri Fatimah Abdullah membantah kenyataan yang dibuat oleh Presiden Parti Sarawak Bersatu (PSB) Dato Sri Wong Soon Koh pada 10 Oktober yang mana dia mengatakan bahawa kerajaan, sama ada di peringkat Negeri atau Persekutuan, belum memberikan perhatian yang cukup terhadap Penjagaan dan Pendidikan Awal Kanak-kanak (ECCE).

Fatimah dalam satu kenyataan media Isnin lalu mengatakan bahawa kerajaan Negeri telah lama memerhatikan ECCE.

Beliau menggariskan bahawa pada tahun 2017, Majlis Pembangunan Awal Kanak-kanak Sarawak dibentuk untuk melihat perkara-perkara yang berkaitan dengan ECCE.

“Pada tahun tersebut (2017), Bahagian Pembangunan Awal Kanak-kanak yang dikendalikan oleh sepuluh orang staf ditubuhkan untuk memberi perhatian khusus kepada Penjagaan dan Pendidikan Awal Kanak-kanak di Sarawak,” katanya.

Tambahnya, Sarawak melalui Kementerian Kebajikan, Kesejahteraan Komuniti, Wanita,

Keluarga dan Pembagunan Kanak-kanak, memberi tumpuan kepada akses, ekuiti dan kualiti pembelajaran awal kanak-kanak.

“Melalui usaha kolaborasi dengan pelbagai agensi di peringkat Persekutuan dan Negeri, 98.35 peratus anak-anak kita pada Tahun 1 (2021) menghadiri pendidikan prasekolah sebelum memasuki sekolah rendah Tahun 1.

“Di bawah Sedidik milik kerajaan kita, kami memberi tumpuan kepada ekuiti untuk memastikan bahawa kanak-kanak di luar bandar terutamanya, tidak dibiarkan  ketinggalan dalam pendidikan prasekolah. Ini untuk membantu melengkapkan inisiatif Persekutuan melalui KEMAS, Prasekolah KPM dan Tabika Perpaduan,” ujarnya.

Mengetahui sepenuhnya bahawa guru memainkan peranan penting dalam memberikan perkhidmatan yang berkualiti untuk prasekolah berkualiti, kementerian mengadakan pelbagai kursus dan bengkel untuk meningkatkan pengetahuan dan kemahiran guru dan pengasuh.

“Sebagai tambahan untuk itu, kami juga menganjurkan Konvensyen Prasekolah setiap tahun dengan tema tertentu berkaitan dengan penjagaan dan pendidikan awal kanak-kanak.

“Tahun ini, kami menganjurkan sebuah Konvensyen Antarabangsa Prasekolah Sarawak (1 hingga 3 Oktober 2021) bertemakan ‘Pembentukan Karakter Dalam Norma Baru’ yang dihadiri oleh 2,180 guru dan pemberi penjagaan,” jelasnya.

Tambahnya, untuk membantu semua institusi awal kanak-kanak yang berdaftar, kerajaan negeri telah meluluskan geran tahunan RM16 juta untuk Geran Tahunan Khas (GTK) sejak 2019.

“Setiap institusi awal kanak-kanak yang berdaftar berhak mendapat geran RM5,000

digunakan untuk makanan seimbang dan sihat, pembelajaran yang menyeronokkan, pembangunan profesional untuk guru dan penjaga dan aktiviti yang melibatkan ibu bapa,” ujarnya.

Untuk mengurangkan kesan Covid terutamanya di IPAKK swasta, kementerian membenarkan GTK digunakan untuk membantu pengendali membayar sewa dan gaji  dan pembelian pelitup muka, pembersih, termometer dan lain-lain dan membayar perkhidmatan pembersihan untuk memastikan pematuhan Prosedur Operasi Standard (SOP) pada semua institusi awal kanak-kanak.

Pada tahun 2021, kementerian telah menyetujui penggunaan GTK untuk dua tambahan

tujuan iaitu nelakukan pembaikan kecil pusat dan untuk membeli perabot untuk pusat-pusat.

“Pada tahun 2021, Geran Tahunan Khas (GTK), setakat ini, Kementerian telah meluluskan 2.755 daripada 2,946 (93.5 peratus) permohonan diterima termasuk Tadika Yakin Diri.

“Untuk memastikan perkembangan kanak-kanak secara holistik, Perkembangan Awal Kanak-kanak Bahagian Kementerian menganjurkan Sarawak Preschool Kids Got Talent setiap tahun untuk memberi tumpuan kepada pengembangan bakat anak-anak kecil ini,” katanya.

Berbagai buku juga telah diterbitkan untuk membantu pengendali, guru, penjaga

malah ibu bapa dalam mengajar, mengasuh dan menjaga anak-anak kecil.

“Guru prasekolah adalah baka guru yang istimewa. Mereka seperti yang kedua

ibu bapa hingga anak-anak kecil berumur antara 0 hingga 6 tahun, mengasuh dan penyayang anak-anak, mengajar literasi awal dan kemahiran hidup asas, menanamkan nilai untuk pengembangan watak, meletakkan asas untuk pembangunan manusia yang berkualiti.

“Kami tabik dedikasi, komitmen dan semangat guru Prasekolah termasuk mereka yang bekerja di swasta, gereja, masjid, komuniti yang berpusat di didokumentasikan dalam buku Kementerian yang baru diterbitkan ‘Women in ECCE: Menyemai Benih Untuk Masa Depan’. Dengan perkongsian ringkas mengenai ECCE di Sarawak, saya harap mereka yang tidak tahu (kerana alasan yang paling dikenali oleh mereka) telah memperoleh pandangan berguna,” jelasnya.

Sehubungan itu, katanya, yakinlah bahawa kerajaan negeri memberikan yang terbaik untuk memastikan semua anak prasekolah Sarawak mempunyai akses, ekuiti dan kualiti untuk Penjagaan Awal Kanak-kanak dan yang sesuai dan sokongan yang relevan diberikan kepada semua penyedia ECCE tanpa mengira sama ada ECCE kerajaan atau swasta.

Oleh NUR AIN OTSMAN

See author's posts


Untung bersih Pharmaniaga naik kepada RM172.15 juta

PEROLEHAN MENINGKAT… Pertumbuhan dalam perolehan sebahagian besarnya berikutan jualan vaksin Covid-19 Sinovac kepada Kementerian Kesihatan Malaysia (KKM) dan sektor swasta diikuti pertumbuhan lebih kukuh oleh konsesi, bukan konsesi dan perniagaan kumpulan itu di Indonesia. Pharmaniaga Bhd mencatatkan pendapatan sebelum faedah, cukai, susut nilai dan pelunasan (EBITDA) yang lebih tinggi sebanyak RM342 juta, meningkat lebih dua kali ganda daripada RM101 juta pada tahun sebelumnya yang menyaksikan kumpulan mencatatkan keuntungan lebih tinggi.

KUALA LUMPUR: Keuntungan bersih Pharmaniaga Bhd bagi tahun kewangan berakhir 31 Disember 2021 melonjak kepada RM172.15 juta daripada RM27.49 juta dicatatkan pada tahun kewangan 2020.

Perolehan meningkat 77 peratus kepada RM4.82 bilion daripada RM2.73 bilion sebelum ini.

Dalam makluman kepada Bursa Malaysia baru-baru ini, syarikat itu berkata, pertumbuhan dalam perolehan sebahagian besarnya berikutan jualan vaksin Covid-19 Sinovac kepada Kementerian Kesihatan Malaysia (KKM) dan sektor swasta diikuti pertumbuhan lebih kukuh oleh konsesi, bukan konsesi dan perniagaan kumpulan itu di Indonesia.

Katanya, kumpulan mencatatkan pendapatan sebelum faedah, cukai, susut nilai dan pelunasan (EBITDA) yang lebih tinggi sebanyak RM342 juta, meningkat lebih dua kali ganda daripada RM101 juta pada tahun sebelumnya, yang menyaksikan kumpulan mencatatkan keuntungan lebih tinggi.

Bagi bahagian logistik dan pengedaran katanya, ia mencatatkan keuntungan sebelum cukai (PBT) yang lebih kukuh sebanyak RM73 juta pada tahun tersebut berbanding RM39 juta pada tahun sebelumnya.

Katanya, keuntungan yang bertambah baik itu berikutan terutamanya oleh lonjakan dalam permintaan dalam perniagaan konsesinya serta pengedaran vaksin.

“Kumpulan telah diamanahkan oleh KKM untuk mengendalikan logistik dan pengedaran vaksin termasuk vaksin Covid-19 AstraZeneca yang diterima daripada AstraZeneca, Fasiliti COVAX dan sumbangan oleh kerajaan asing.

“Pharmaniaga Logistics Sdn Bhd, anak syarikat milik penuh kami, dipilih melalui tender terbuka oleh KKM berikutan ia mempunyai infrastruktur, kepakaran dan keupayaan, dengan rekod prestasi terbukti selama lebih 25 tahun dalam mengendalikan vaksin,” katanya.

Bahagian pembuatan mencatatkan PBT sebanyak RM209 juta, peningkatan yang ketara berbanding tahun sebelumnya, disumbangkan terutamanya oleh pembuatan pengisian dan pembotolan vaksin Covid-19 Sinovac dan vaksin siap yang diimport daripada Sinovac Life Sciences Co Ltd.

“Dengan pengembangan perniagaan pembuatan vaksin dan permintaan yang berterusan, prospek jangka panjang untuk bahagian pembuatan kekal optimis.

“Mengenai masa depan, kumpulan terus meningkatkan kecekapan operasi bahagian tersebut dan akan membina portfolio produknya yang semakin meningkat untuk memperluas kedudukannya di peringkat global serta memanfaatkan peningkatan penggunaan kapasiti melalui perniagaan pembuatan kontrak,” katanya.

Sementara itu, bahagiannya di Indonesia telah dapat mengurangkan kerugian sebelum cukai (LBT) kepada RM0.1 juta bagi tahun di bawah kajian tersebut daripada LBT sebanyak RM7.4 juta pada tahun sebelumnya.

“Ini terutamanya disebabkan oleh langkah pengoptimuman stok yang sedang dilaksanakan sekarang, kutipan pembayaran secara aktif serta pengurangan kadar semalaman oleh kerajaan Indonesia,” katanya.

Bagi kemajuan masa depan, kumpulan itu menyasarkan untuk mengekalkan momentum pertumbuhan segmen penjagaan kesihatan pengguna dan mencapai pertumbuhan dua digit bagi tahun kewangan 2022 dengan meningkatkan pemasaran bagi produk-produk berkaitan.

“Pharmaniaga juga terus meninjau saluran pertumbuhan bagi menekankan penyelidikan dan pembangunan (R&D) biofarmaseutikal, vaksin dan insulin bagi melonjakkan portfolio produknya.

“Kumpulan ini mempunyai pasukan R&D yang besar dan berkemampuan untuk membuat formulasi produk-produk farmaseutikal generik setiap tahun yang membolehkan kumpulan menguasai pasaran baharu,” katanya.

Selain itu, kumpulan juga komited untuk mengembangkan perniagaan bukan konsesi, termasuk memulakan usaha mewujudkan fasiliti vaksin dan insulin halal pertama dunia.

Malah, pembangunan kilang tersebut berjalan lancar dan dijangka mencapai pengkomersialannya menjelang 2025, tanpa mengambil kira sebarang keadaan di luar jangka.

Di Indonesia, kumpulan terbabit juga optimis dapat meningkatkan keuntungannya, didorong oleh kejayaan usaha penyusunan semula operasi perniagaannya bagi menambah baik kecekapan operasi.

“Pharmaniaga optimis terhadap prospek masa depan yang cerah berikutan pelaksanaan strategi dan inisiatifnya selain pasaran ekonomi global yang diunjur mengekalkan pertumbuhan positif pada 2022,” katanya.

Dalam perkembangan lain, bagi tempoh suku keempat tahun kewangan 2021, Pharmaniaga telah mengumumkan dividen interim keempat bernilai 5.0 sen sesaham yang akan dibayar pada 5 April 2022, kepada para pemegang sahamnya yang layak pada 8 Mac 2022.

Pharmaniaga telah membayar dividen interim pertama bagi tahun kewangan 2021 sebanyak 0.8 sen sesaham pada 6 Julai 2021 berjumlah RM10.4 juta manakala dividen interim kedua 1.5 sen sesaham pada 30 September 2021 berjumlah RM19.6 juta.

Pembayaran dividen interim ketiga sebanyak 2.0 sen sesaham pada 29 Disember 2021 pula berjumlah RM26.2 juta.- Bernama

See author's posts


Hong Leong AM umum agihan pendapatan RM373 juta untuk 22 dana

KUALA LUMPUR: Hong Leong Asset Management Bhd (Hong Leong AM) telah mengisytiharkan pengagihan pendapatan berjumlah RM373 juta untuk 22 dana bagi tempoh 1 Januari 2022 hingga 31 Disember 2022.

Pengarah Eksekutif dan Ketua Pegawai Eksekutif Hoo See Kheng berkata, walaupun terdapatnya kebimbangan mengenai inflasi global dan ketidaktentuan pasaran, syarikat itu berjaya melaksanakan komitmennya untuk memberikan hasil agihan yang mampan kepada pelaburnya.

“Bagi tahun 2023, kami optimis bahawa kami akan melihat pemulihan dan pertumbuhan yang luas pada tahun ini, didorong oleh keyakinan pelabur yang berterusan dan kestabilan pasaran,” katanya dalam satu kenyataan hari ini.

Menurut syarikat pengurusan aset itu, dana paling teratas ialah Dana Sektor Produk Pengguna Hong Leong dengan hasil agihan satu tahun (8.59 peratus), diikuti oleh Dana Pertumbuhan Hong Leong (6.90 peratus) dan Dana Pengoptimuman Ekuiti Hong Kong Hong Leong (6.71 peratus). – Bernama

See author's posts


Program My Rakyat wujudkan peluang perniagaan

TINJAUAN… ADUN N.46 Meradong, Datuk Ding Koung Hiing meninjau gerai jualan buah-buahan dan produktempatan yang dijual di Program My Rakyat.

PROGRAM My Rakyat merupakan program yang dilaksanakan oleh Lembaga Pemasaran Pertanian Persekutuan (FAMA) dengan sokongan Kementerian Pertanian dan Industri Makanan (MAFI) serta kerjasama dari Kementerian Perdagangan Dalam Negeri Dan Hal Ehwal Pengguna (KPDNHEP).

FAMA Negeri Sarawak berkata, pelbagai program khidmat pemasaran FAMA yang memberi manfaat secara terus kepada pengguna turut ditawarkan di dalam My Rakyat seperti Jualan Terus Dari Ladang, Jualan Terus Dari Kilang dan lain-lain lagi.

“Program My Rakyat mensasarkan jualan barangan segar dan runcit yang berkualiti kepada penduduk setempat di samping mengwujudkan ruang dan peluang perniagaan yang lebih kepada usahawan tani.

“Pelbagai jenis jualan hasilan pertanian yang boleh didapati pada program ini seperti sayur-sayuran, buah-buahan input pertanian dan lain-lain,” katanya dalam satu kenyataan media.

Katanya, sebanyak RM3.39 juta nilai jualan telah direkodkan menerusi program jualan My Rakyat dengan penyertaan seramai 4,736 orang usahawan di 146 lokasi seluruh negara bagi 2021.

“Bagi 2022, FAMA telah mensasarkan sebanyak 152 lokasi penganjuran di seluruh negara dengan nilai jualan RM3.5 juta.

“Produk pertanian dan makanan dari usahawan setempat telah dipilih bagi menarik kedatangan pengunjung pada edisi penganjuran My Rakyat pada kali ini.

“Seramai 30 usahawan yang akan menawarkan pelbagai jualan istimewa produk pertanian dan industri asas tani bagi memberi kepuasan pilihan kepada pengunjung yang hadir,” ujarnya.

Tambahnya, antara pengisian dan aktiviti yang dijalankan sepanjang dua hari penganjuran program ini adalah Jualan Happy Hour, Jualan Keluarga Malaysia, Jualan Produk Segar, Industri Asas Tani dan pelbagai lagi.

“Turut diadakan adalah promosi dan demonstrasi produk usahawan setempat  untuk pengunjung yang hadir,” katanya lagi.

Bagi daerah Bintangor ini telah dirasmikan oleh Ahli Dewan Undangan Negeri (ADUN) N.46 Meradong, Datuk Ding Kuong Hiing di hari pertama Program My Rakyat, 12 Mac lalu.

Sehubungan itu, Ding melahirkan perasaan gembira dan berterima kasih kepada semua pihak yang terlibat dengan program tersebut.

“Saya berharap program ini boleh membawa manfaat kepada petani di kawasan Meradong.

“Selain itu, saya berharap ia dapat mempromosi produk tempatan di Meradong ini juga terutamanya Tumpik dan Rojak Bintangor,” katanya ketika ditemu bual para pemberita.

Ding turut menggesa supaya program seperti ini dapat diteruskan bagi membantu golongan petani dan penduduk tempatan di Meradong.

“Saya dapat lihat sambutan dari pengunjung yang terdiri dari penduduk tempatan di sini sangat baik terhadap program ini.

“Mereka datang untuk membeli buah-buahan dan produk tempatan yang dijual di program ini,” ujarnya.

Dalam pada itu, selain menjalankan tinjauan dari gerai-gerai jualan di Program Jualan My Rakyat, Ding turut menjalankan tinjauan di Program Keluarga Malaysia di pasar raya G-Mart, Bintangor.

Turut hadir, Pegawai Daerah Meradong, Badjuri Bidin, Pegawai Daerah Sarikei, Christopher Ranggau Unting, Penolong Pengarah Kanan FAMA Negeri Sarawak, Lois Unggah dan Ketua KPDNHEP Sarikei, Mohamad Zawawi.

Oleh EARL ANEK

See author's posts


Buka semula sempadan M’sia, S’pura berperingkat

SINGAPURA: Singapura berkemungkinan akan mengambil ‘pendekatan langkah demi langkah’ dalam pembukaan semula sempadan dengan Malaysia, kata Menteri Hal Ehwal Luar, Dr. Vivian Balakrishnan.

Menurut laporan Channel News Asia (CNA), Dr. Balakrishnan memaklumkan bahawa ia termasuk langkah melaksanakan ujian saringan Covid-19 dan pengesanan kontak.

“Saya tidak melihat kemungkinan untuk mempunyai satu penyelesaian ‘big bang’, tiada batasan, tiada sekatan, tiada ujian (pendekatan) – saya fikir itu tidak bijak.

“Namun, kita boleh membuka mengikut langkah, mempunyai pendekatan sesuai untuk menyaring orang dan mengesan kontak kerana apabila membukanya, risiko (jangkitan) pasti akan meningkat,” katanya.

Dr. Balakrishnan berkata demikian kepada hos, Diana Ser, dalam program CNA ‘In Conversation’ yang disiarkan, pada Selasa.

Ditanya bila perjalanan antara Singapura dengan Malaysia boleh disambung semula, katanya, beliau akan ‘teragak-agak untuk meletakkan satu garis masa’ sambil menambah bahawa pihak berkuasa kedua-dua pihak perlu menyelesaikan banyak perincian berhubung perkara itu.

“Kami perlu menyelesaikan soal protokol berkenaan serta memastikannya efektif di kedua-dua belah tambak. Justeru beri kami beberapa, saya akan katakan, hari hingga minggu,” katanya.

Menjelaskan lanjut, Dr. Balakrishnan berkata, antara pertimbangan utama ialah kesihatan awam.

“Kami perlu melindungi kesihatan awam Singapura dan juga Malaysia, serta memahami bahawa lintasan darat yang paling sibuk di dunia ialah antara Johor dengan Singapura… oleh itu, kami perlu menyelesaikan banyak perincian.

“Ketika ini… ada dokumen dan panggilan telefon saling dibuat, kami sedang berusaha menyelesaikan perkara berkenaan,” katanya.

Dalam pada itu, Dr. Balakrishnan memaklumkan, Singapura dan Malaysia bekerjasama secara ‘amat berkesan’ ketika pandemik Covid-19.

“Ada banyak interaksi, panggilan telefon serta persidangan video pada setiap masa siang dan malam, pada semua peringkat kepimpinan, dan komunikasi berkenaan sangat berguna serta telah membantu membina kepercayaan,” katanya. – AFP

See author's posts


SAINGAN SUKU AKHIR EURO 2020

Dengan perlawanan sudah masuk ke peringkat saingan suku akhir, ternyata Kejohanan Euro 2020 kali ini telah mencatat beberapa keputusan yang ‘luar biasa’ lebih-lebh lagi apabila tersungkurnya bekas juara kejohanan lalu, Portugal dalam aksi pusingan kedua tempoh hari.

Portugal tunduk 1-0 kepada Belgium dalam saingan 16 pasukan terbaik menerusi jaringanThorgan Hazard pada babak pertama walaupun turun sebagai pasukan pilihan.

Begitu juga dengan keputusan yang dicatatkan oleh Switzerland yang diluar dugaan apatah lagi lawan yang ditewaskan, Perancis yang juga merupakan juara Piala Dunia menerusi penentuan penalti selepas terikat 3-3 pada masa sebenar.

Kylian Mbappe gagal menyempurnakan penalti dalam aksi yang cukup genting itu, meski pada awalnya sudah selesa mendahului 3-1 sebelum masa lapan minit terakhir perlawanan yang mendebarkan sebelum Switzerland berjaya mengikat jaringan dan akhirnya sepakan penalti menjadi penentu.

Kesudahannya, penalti yang diambil Mbappe yang juga bintang Perancis pada Piala Dunia 2018 berjaya diselamatkan penjaga gol Yann Sommer untuk meraikan kejayaan bertemu Sepanyol pada aksi suku akhir.

Manakala Sepanyol turut hampir tersungkur setelah  seri 3-3 dengan Croatia namun jaringan Alvaro Morata dan Mikel Oyarzabal telah memberi ‘nafas’ bagi meraih  kemenangan mutlak 5-3 dalam masa tambahan.

Terdahulu, Itali lebih awal mengesahkan diri layak suku akhir selepas menewaskan Austria 2-1. Begitu juga dengan REPUBLIK Czech yang melakar kejutan apabila  mara ke saingan suku akhir selepas menundukkan Belanda 2-0.

Belanda memulakan perlawanan dengan baik apabila berjaya menguasai aksi 45 minit pertama dengan beberapa siri serangan sehingga memaksa Czech bertahan dalam kawasan sendiri.

Namun, segalanya berubah apabila pertahanan Belanda, Matthijs de Ligt dibuang padang pada minit ke-55 menafikan peluang gol Czech apabila menggunakan tangan untuk menahan bola.

Czech mengambil peluang tersebut untuk mengambil alih perlawanan dan menghukum Belanda dengan membuka tirai jaringan menerusi tandukan Tomas Holes pada minit ke-68.

Skuad kendalian Jaroslav Silhavy itu mengukuhkan kedudukan menerusi gol kedua yang dijaringkan oleh penggempur utama mereka iaitu Patrik Schick pada minit ke-80 sekali gus meranapkan harapan The Oranje untuk bangkit dalam perlawanan itu.

Seterusnya aksi pertemuan Denmark yang berhadapan Wales menyaksikan anak-anak buah Kasper Hjulmand mencipta kemenangan besar dengan membelasah lawan 4-0.

Dolberg membuktikan ketajamannya sebagai penyerang berbisa Denmark apabila membuka jaringan pada minit ke-27 dengan tendangan lencong menewaskan Danny Ward.

Tiga minit selepas rehat, Dolberg memastikan Denmark berada di kedudukan selesa apabila menambah jaringan hasil kesilapan pemain gantian Wales Neco Williams.

Serangan bertali arus Denmark sekali lagi membuahkan hasil apabila Joakim Maehle meledak gol ketiga pada minit ke-88 dan Martin Braithwaite melengkapkan kemenangan dalam masa kecederaan.

Ia adalah kemenangan pertama Denmark dalam aksi kalah mati Kejuaraan Eropah sejak mereka menjulang trofi itu pada 1992.

Manakala pencapaian terbaik Wales ialah mara ke separuh akhir Euro 2016 pada penampilan pertama di kejohanan berkenaan.

Untuk aksi suku akhir, Switzerland akan menentang Sepanyol manakala Belgium bertemu Itali sekali gus memastikan pemenang antara dua perlawanan ini bakal bertembung dalam saingan separuh akhir nanti.

Dua pasukan terakhir yang mengesahkan slot ke suku akhir ialah England dan Ukraine yang masing-masing menyingkirkan lawan masing-masing.

England akhirnya berjaya menumbangkan Jerman selepas pertembungan kedua-dua pasukan sebelum ini ternyata milik gergasi Eropah itu.

Jaringan Raheem Sterling pada minit ke-75 dan Harry Kane ke-85 memastikan England layak ke suku akhir untuk berhadapan Ukraine yang mengejutkan Sweden dengan jaringan 2-1.

Di atas kertas, laluan antara lapan pasukan ke suku akhir kali ini adalah seimbang apatah lagi tersingkirnya skuad pilihan seperti Potugal, Perancis, Jerman dan Croatia yang dipaksa balik awal.

Kepada peminat dan penyokong bola sepak, siapakah pilihan anda pada edisi kali ini?

Oleh MAHDAR BUJANG

See author's posts


Bangunan 1001 kenangan menyembah bumi

KUCHING: Sayu dan pilu pastinya dirasai oleh warga Jabatan Penerangan Malaysia (JaPen) Sarawak apabila menyaksikan proses meroboh bangunan lama JaPen Sarawak bermula 26 April sehingga 2 Mei 2021 yang pastinya mengimbau 1001 kenangan terutama buat anggota JaPen Sarawak yang pernah berkhidmat di sini.

Bangunan yang terletak di Jalan Masjid  merupakan Ibu Pejabat JaPen Sarawak selama lebih 40 tahun sebelum diambil alih oleh Jabatan Penerangan Bahagian Kuching dan Samarahan  susulan siapnya bangunan baharu Japen Sarawak yang berada di Jalan Diplomatik, Petrajaya pada tahun 2006.

Walau bagaimanapun,  Pejabat Penerangan Bahagian Kuching Dan Samarahan telah melalui proses penstrukturan semula jabatan yang mana pada tahun 2018, semua Pejabat Penerangan Bahagian ditutup dan hanya mengekalkan Pejabat Penerangan Daerah pada ketika itu.

Justeru itu, bangunan lama JaPen Sarawak tersebut telah mencatat sejarah bahawa  pentadbiran yang terakhir menduduki bangunan tersebut adalah Jabatan Penerangan Daerah Kuching yang juga telah berpindah daripada bangunan lama tersebut secara rasmi pada 15 Jun 2020  ke lokasi baharunya di sebuah premis bangunan kedai di Jalan Tun Ahmad Zaidi Adruce.

Bagi Pegawai Penerangan Daerah Kuching, Magdellina Alfred Jeho, meskipun baru lebih setahun beliau bekerja di Pejabat Penerangan Daerah Kuching, namun beliau berasa agak sedih kerana baginya pejabat lama itu menyimpan pelbagai kenangan pahit manis kerana di situlah beliau mula menyertai JaPen Sarawak di mana sebelumnya beliau bergelar Pegawai Perhubungan Awam di salah sebuah hospital di Semenanjung Malaysia.

“Sebelum pejabat ini dijadikan sebagai premis Pejabat Penerangan Daerah Kuching, ia sebenarnya  merupakan lokasi asal ibu pejabat JaPen Sarawak suatu ketika dahulu. Bangunan lama ini telah dihuni lebih daripada 40 tahun dan pegawai yang bertugas di sini sentiasa silih berganti.

“Sebelum proses perpindahan lokasi pejabat, Pejabat Penerangan Daerah Kuching telah diduduki oleh 19 orang anggota JaPen termasuk saya sendiri,” kongsi Magdellina.

Salah seorang anggotanya, Zainab Othman, 56 tahun ketika ditanya tentang pengalamannya bekerja di lokasi lama Pejabat Penerangan Daerah Kuching Jalan Masjid menyatakan bahawa antara kenangan manis yang beliau tidak dapat lupakan adalah ketika warga JaPen menerima kunjungan mantan Menteri Penerangan, Allahyarham Tan Sri Mohamed Rahmat yang meninjau Pejabat Penerangan Daerah Kuching Jalan Masjid semasa Pilihanraya Umum suatu masa dahulu.

Zainab yang sudah berkhidmat selama 37 tahun merupakan salah seorang ‘orang lama’ dalam JaPen turut menyimpan memori manis di bangunan pejabat Jalan Masjid ini.

“Semasa Ibu Pejabat Penerangan Negeri Sarawak masih beroperasi di Jalan Masjid dahulu saya mula berkhidmat sebagai kerani yang dibayar gaji hari. Kemudiannya, pada tahun 1996 saya telah ditawarkan sebagai penjawat awam tetap dan terus berkhidmat di pejabat ini sehingga sekarang,” ceritanya.

Turut berkongsi nostalgia bangunan lama Pejabat Penerangan Daerah Kuching Jalan Masjid adalah pesara JaPen, Mariyati Oerip Marsono, 59, yang juga merupakan mantan Pegawai Penerangan Daerah Kuching dari tahun 2007 sehingga 2009.

“Antara kenangan yang tidak dapat saya lupakan semasa mentadbir Pejabat Penerangan Daerah Kuching adalah apabila harus menyelia sejumlah anggota JaPen daerah yang paling ramai berbanding di daerah lain serta menyelaras kawasan liputan unit bergerak jabatan yang agak luas.

“Seingat saya, Pejabat Penerangan Daerah Kuching ketika itu memikul tanggungjawab untuk memantau kawasan DUN yang paling banyak dan pastinya gerak kerja juga agak mencabar,” kata Mariyati.

Menurut Mariyati, bangunan lama JaPen Sarawak  di Jalan Masjid ini memiliki keunikan tersendiri kerana kedudukannya yang strategik di tengah Bandaraya Kuching serta berdekatan dengan Padang Merdeka yang sering menjadi lokasi program besar negeri.

“Oleh kerana itulah setiap kali adanya program besar kerajaan di Padang Merdeka, anggota Pejabat Penerangan Daerah Kuching sering diarahkan untuk turut serta menjalankan tugasan,” kata beliau. Apa yang pasti, memori ketika berkhidmat di bangunan lama Japen Sarawak di Jalan Masjid  yang telah wujud sejak lebih separuh abad ini akan sentiasa terpahat dalam ingatan mereka yang pernah berkhidmat sebagai anggota JaPen di situ.

See author's posts


Beri kerjasama dengan pihak berkuasa

ELLIE EDWARD

BINTULU: Rakyat di negeri ini digesa untuk bersama-sama memainkan peranan masing-masing membantu pihak berkuasa mengekang pandemik Covid-19.

Presiden Parti Demokratik Progresif (PDP) merangkap Ahli
Parlimen Bintulu, Dato’ Seri Tiong King Sing berkata, langkah tersebut perlu
dilakukan bagi membolehkan rakyat menjalani kehidupan normal seperti sediakala.

“Kita semua dalam tempoh kritikal ini perlu bekerjasama
dan dapatkan pemeriksaan jika anda telah bersentuhan dengan pesakit yang
disahkan positif COVID-19”.

“Pergi ke hospital, dan dapatkan pemeriksaan. Lakukan
demi keluargadan rakan-rakan kita dan janganlah berpuas hati kerana Ia boleh
berlaku kepada anda dan sesiapa sahaja seterusnya risiko penyebaran virus
COVID-19 dalam komuniti kita terlalu besar,” katanya dalam satu kenyataan di
sini.

Sehubungan itu, beliau merayu kepada sesiapa yang
berurusandenganbeliau(pesakit), termasukpenduduk, pelanggan, jiran, rakan dan
ahli keluarga untuk menjalani pemeriksaan dan mengasingkan diri
sekurang-kurangnya selama 14 hari.

“Saya juga mengingatkan kilang-kilang di
kawasanperindustrianTanjungKidurongtermasuk Malaysia LNG Sdn.  BhddanAsean Bintulu Fertilizer Sdn. Bhduntukmengambillangkah yang sama,” katanya.

Sementara itu katanya, senario pandemik di Malaysia
semakin teruk dan orang ramai mulai cemas, tertekan serta panik dengan situasi
tersebut.

Namun demikian beliau berharap pada masa kritikal ini
semua pihak perlu bertenang, mematuhi nasihat dan arahan kerajaan dan
memberikan kerjasama sepenuhnya dengan
mematuhi Perintah Kawalan Pergerakan14 hari, yang telahpunbermulapada 18
sehingga 31 Mac 2020.

“Malangnya, masih terdapat segelintir pihak yang ingkar
serta enggan mematuhi arahan tersebut, malah, meneruskan aktiviti luar mereka,”
katanya.

Bagaimanapun jelasnya, ada segelintir pihak secara
terbuka menafikan kakitangan penguat kuasa dan bertindak kasar kepada mereka,
tanpa mengambil kira dan prihatin terhadap kesihatan mereka dan orang
lain.

Tegasnya, sikap tidak bertanggungjawab ini akan memberi
tekanan yang lebih besar kepada kakitangan penguatkuasaan dan kesihatan yang
cuba melakukan yang terbaik.

“Tolong, tinggal di rumah dan jangan menyebarkan maklumat
palsu atau tidak sah dan inilah yang terbaik yang boleh kita lakukan untuk kita
semua,” ujarnya.

Beliau mengingatkan orang ramai supaya sentiasa merujuk
sumber maklumat yang sahih berhubung isu terbabit.

“Berita palsu juga berleluasa pada masa ini dan kadang-kadang,
maklumat palsu mungkin telah disiarkan atau disebarkan secara tidak sengaja,”
katanya.

Dalam pada itu beliau menyeru supaya masyarakat tidak
menyebarkan maklumat yang tidak sahih
tanpamemeriksanyaterlebihdahulubagimengelakkansituasi panik dan kekeliruan.

“Marilah kita semua bertenang, jangan panik, mari kita
bekerjasama untuk melawan pandemik COVID-19 serta menjaga kesihatan dan
kehidupan masing-masing,” katanya.

See author's posts


Peruntukan projek khas, MRP Kabong

KABONG: Peruntukan geran projek khas berjumlah RM160,000 oleh Perdana Menteri telah disalurkan kepada kawasan Dewan Undangan Negeri (DUN) Kabong.

Ahli Dewan Undangan Negeri (ADUN) Kabong, Mohd Chee Kadir berkata peruntukan berjumlah RM160,000 tersebut akan disumbangkan kepada persatuan-persatuan, pertubuhan dan kelab bagi menjalankan aktiviti mereka.

“Peruntukan khas yang disalurkan oleh Perdana Menteri kepada DUN Kabong itu akan disalurkan kepada beberapa persatuan, kelab serta pertubuhan bagi menjalankan aktiviti yang akan dilaksanakan oleh mereka kelak.

“Diharapkan dengan sumbangan yang telah disalurkan itu akan memberi manfaat kepada penerima,” katanya semasa melakukan penyerahan geran projek khas Perdana Menteri kepada 22 persatuan dan geran Projek Kecil Luar Bandar (MRP) DUN Kabong dekat sini semalam.

Chee Kadir berkata beliau berterima kasih kepada Perdana Menteri diatas sumbangan peruntukan kepada DUN Kabong, sekaligus penerima memanfaatkan peruntukan itu untuk menganjurkan aktiviti melibatkan masyarakat.

“Oleh itu, gunakan dana yang diberikan untuk menganjurkan aktiviti. Saya juga menggalakkan program yang memanfaatkan penduduk agar ia dapat membantu semua pihak,” ujarnya.

Chee Kadir turut berpesan kepada masyarakat di luar bandar agar sentiasa mematuhi prosedur operasi standard (SOP) dalam membendung penularan pandemik Covid-19.

“Elakkan daripada pergi ke kawasan berisiko, dan bagi yang berada di kawasan berisiko tolong jaga kepentingan keluarga masing-masing. Apatah lagi pandemik Covid-19 ketika ini sedang menular ke seluruh Sarawak,” tambah Chee Kadir lagi.

Selain itu, Chee Kadir turut menyampaikan geran MRP kepada masjid dan surau kawasan DUN Kabong sempena Ramadan 1442 Hijrah tahun ini.

Sebelumnya, beliau turut menyerahkan geran sama kepada beberapa masjid dan surau sekitar Kampung Gerigat, Kampung Nyabor, Kampung Sessang, Kampung Emplam dan Kampung Alit.

Antara yang menerima geran berkenaan ialah Masjid Assabirin, Kabong, Surau Darul Ehsan Kampung Hilir Kabong, Surau Darul Taqwa Kampung Hulu Kabong, Surau Amanah Kampung Hilir Darat Kabong, Surau Al-Muttaqqin PIBG Abang Leman Kabong, Surau Darul Taqwa Sungai Endot, Surau Darul Nadwah, Kampung Hulu Darat, Kabong dan Surau Metang Disa, Kabong.

Oleh ADI SAFARMAN

See author's posts


1,194 ANGGOTA DIKERAH

KUCHING: Bahagian barat Sarawak akan mengalami banjir disebabkan angin pusaran Monsun Timur Laut yang bermula bulan ini hingga Mac 2021.

Ia merangkumi Sebuyau, Simunjan, Serian, Samarahan dan Siburan yang akan mengalami banjir akibat air pasang besar.

Menurut Pengarah Jabatan Bomba dan Penyelamat Malaysia (JBPM) Sarawak, Khirudin Drahman, bahagian utara seperti Lawas, Limbang, Miri dan Lembah Baram tidak mengalami banjir setakat ini serta mengalami cuaca kering dan penduduk di sana tidak perlu khuatir.

“JBPM siap sedia menghadapi kemungkinan banjir disebabkan angin pusaran Monsun Timur Laut yang bermula bulan ini hingga Mac 2021,” katanya pada sidang media di ibu pejabat JBPM Sarawak, semalam.

Tambahnya, seramai 1,194 orang Pegawai Sepenuh Masa (PSM) akan dikerah bag membantu pihaknya dalam membuat pemantauan, operasi menyelamat dan memberi maklumat.

“Dalam pada itu, kita turut dibantu Pegawai Bomba Bantuan (PBB) seramai 230 orang, Pasukan Bomba Sukarela (PBS) 2,259 orang, Bomba Komuniti 7,453 orang, Pasukan Tindakan Kecemasan Komuniti (CERT) 10,107 orang dan peserta Summer Camp 820 orang,” ujarnya.

Jelasnya lagi, angin pusaran monsun timur laut yang melanda Vietnam dan Filipina telah menjejaskan teruk keadaan di kedua-dua buah negara manakala Sarawak hanya terkena tempias daripada ekor pusaran angin monsun itu.

“Kekuatan aset jentera di Balai Bomba dan Penyelamat kawasan Kuching, Sibu dan Miri terdiri daripada lori (16 unit), kenderaan utiliti pacuan empat roda (67 unit), bot penyelamat (45 unit), helikopter (1 unit),” katanya.

Kesemua operasi menyelamat dan memindahkan mangsa banjir akan dijalankan mengikut ketetapan Prosedur Operasi Standard (SOP) oleh Agensi Pengurusan Bencana Negara (NADMA), Jawatankuasa Pengurusan Bencana Negeri Sarawak (JPBNS) dan Majlis Keselamatan Negara (MKN)“Setiap bot menyelamat akan disediakan pelitup muka dan pensanitasi tangan serta bilangan penumpang akan dikurangkan untuk mengamalkan penjarakan fizikal pada setiap masa,” tegasnya.

Oleh Nur Ain Otsman

See author's posts


Solskjaer desak Man United untuk rebut ‘peluang hebat’

OLE Gunnar Solskjaer mendesak bintang Manchester United untuk merebut “peluang hebat” untuk layak ke Liga Juara-Juara UEFA setelah Mason Greenwood menyelamatkan keputusan seri 1-1 menentang West Ham semalam.

Pasukan Solskjaer ketinggalan menerusi sepakan penalti Michail Antonio dalam separuh pertama di Old Trafford.

Tetapi penyerang remaja, Greenwood menjaringkan gol penyamaan selepas rehat untuk mengangkat United ke tempat ketiga dalam Liga Perdana Inggeris.

Mereka mendahului pasukan tempat keempat Chelsea dengan perbezaan gol setelah The Blues tewas 5-3 di tangan juara Liverpool.

United akan menamatkan musim dalam kedudukan empat pasukan teratas sekiranya mereka seri atau menang dalam pertarungan penentuan dengan Leicester di tangga kelima pada hari Ahad.

United berada satu mata di hadapan Leicester menjelang perlawanan terakhir mereka musim ini di Stadium King Power.

“Ketika kami memulakannya setelah ‘lockdown’, kami harus mencobanya. Kami harus mencari perbezaan gol, kami harus mencari mata,” kata Solskjaer.

“Usaha itu luar biasa dan hasilnya luar biasa.

“Menjelang separuh masa kami tahu itu bukan keputusan yang kami mahukan. Tetapi anda tidak boleh mengharapkan untuk mengubah pasukan seperti kami perlu mempunyai senario yang berbeza untuk hari Ahad.

“Kami telah memberikan diri kami peluang hebat dan titik permulaan yang baik untuk hari minggu.”

Pasukan Solskjaer berada di bawah tahap terbaik mereka menentang West Ham, tetapi mereka kini tidak tewas dalam 13 perlawanan liga dan akan melengkapkan lonjakan sempurna ke Liga Juara-Juara sekiranya mereka muncul tanpa kalah di Leicester.

Mereka juga boleh layak ke pertandingan kelab elit Eropah jika memenangi Liga Europa pada bulan Ogos.

United membiarkan separuh pertama terlepas daripada kawalan mereka, tetapi Greenwood menyamakan kedudukan dengan satu lagi persembahan matang yang luar biasa pada minit ke-51.

Turun ke bawah untuk bertukar hantaran dengan Anthony Martial, pemain berusia 18 tahun itu mengekalkan ketenangannya untuk melepaskan percubaan klinikal menewaskan Fabianski daripada jarak 12 ela.

Tidak ada pemain remaja yang pernah menjaringkan lebih banyak gol dalam satu musim dalam semua pertandingan untuk United berbanding Greenwood, yang ke-17 buatnya musim ini membuatnya setanding dengan George Best, Brian Kidd dan Wayne Rooney.

“Dia menyelamatkan kami beberapa kali dan dia melakukannya lagi,” kata Solskjaer.

“Dia benar-benar kelas teratas sejak kami memberi dia peluang.

“Dia mempercayai dirinya sendiri bahawa bakatnya, kualiti, atributnya, mereka benar-benar bekerja di tingkat tertinggi.” – AFP

LIGA PERDANA INGGERIS

See author's posts


Beting Patinggi Ali milik Malaysia, tidak iktiraf sebarang tuntutan – MINDEF

KUALA LUMPUR: Kementerian Pertahanan (MINDEF) menjelaskan bahawa Beting Patinggi Ali adalah milik Malaysia dan tidak pernah mengiktiraf sebarang tuntutan daripada mana-mana pihak lain memandangkan ia di dalam kawasan Zon Ekonomi Eksklusif (ZEE) Malaysia.

MINDEF dalam kenyataan hari ini memaklumkan dari sudut geografi, Beting Patinggi Ali terletak di kedudukan 84 batu nautika (155 km) dari pantai Miri (spesifiknya di Tanjung Baram), Sarawak dan dalam kawasan perairan ZEE Malaysia.

“Kedaulatan negara akan terus dipelihara dan sentiasa menjadi keutamaan MINDEF dan Angkatan Tentera Malaysia (ATM),” menurut kenyataan itu bagi menjelaskan laporan media pada 25 Jan lepas mengenai tuntutan kawasan Beting Patinggi Ali, Sarawak.

Pada Rabu lepas, Menteri Pertahanan Datuk Seri Mohamad Hasan menegaskan bahawa ATM mempunyai aset yang mencukupi untuk memantau kawasan pertikaian di sekitar Beting Patinggi Ali.

Beliau dilapor berkata, langkah berkenaan diambil adalah untuk memantau kehadiran kapal pengawal pantai China dan penting untuk negara meletakkan aset ketenteraan di kawasan pertindihan itu bagi mengelakkan ia dianggap dimiliki negara lain.

Sebelum ini, sebuah portal berita melaporkan bahawa kapal peronda kelas – Kedah milik Tentera Laut Diraja Malaysia, KD Kelantan berada di perairan sekitar Beting Patinggi Ali untuk memantau kehadiran kapal pengawal pantai China di perairan Malaysia yang kaya dengan sumber minyak dan gas. – Bernama

See author's posts


Kes demam denggi meningkat 13.6 peratus

PUTRAJAYA: Jumlah kes denggi pada minggu epidemiologi (ME) kedua tahun ini (ME2/23) iaitu dari 8 hingga 14 Januari meningkat sebanyak 301 kes atau 13.6 peratus kepada 2,520 kes berbanding 2,219 kes pada minggu sebelumnya.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata, satu kematian akibat komplikasi demam denggi dilaporkan pada ME2/23.

Beliau berkata, kumulatif kes demam denggi yang dilaporkan sehingga minggu kedua 2023 adalah 4,739 kes berbanding 1,429 kes dalam tempoh sama pada 2022 iaitu meningkat sebanyak 231.6 peratus, dengan dua kematian akibat komplikasi denggi dilaporkan berbanding sifar kematian bagi tempoh sama pada 2022.

Katanya, 67 lokaliti hotspot dilaporkan pada ME2/23 berbanding 69 lokaliti hotspot pada minggu sebelumnya, melibatkan 40 lokaliti di Negeri Selangor, 15 lokaliti di Sabah, enam di Pulau Pinang, lima di Wilayah Persekutuan Kuala Lumpur dan Putrajaya serta satu lokaliti di Perak.

Sementara itu survelan chikungunya merekodkan 11 kes pada ME2/23 dengan lima kes di Pulau Pinang, tiga kes di Selangor dan masing-masing satu kes di Kedah, Perak serta Negeri Sembilan; dan jumlah kumulatif kes chikugunya sehingga kini adalah 36 kes.

“Bagi survelan zika, 46 sampel darah dan satu sampel urin telah dijalankan saringan zika dan hasil kesemuanya adalah negatif,” kata Dr Noor Hisham. – Bernama

See author's posts


Pembangunan Geopark Lenggong pelengkap tapak warisan dunia

LENGGONG: Pembangunan Geopark Lenggong di sini tidak akan menjejaskan tapak warisan dunia Lembah Lenggong yang sudah lama diiktiraf oleh Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (Unesco), kata Menteri Tenaga dan Sumber Asli Datuk Dr Shamsul Anuar Nasarah.

Beliau berkata pembangunan Geopark Lenggong akan menjadi pelengkap dan memperkukuh tapak warisan dunia itu yang mendapat pengiktirafan pada 2012.

Katanya pihaknya telah memohon peruntukan sebanyak RM4.3 juta kepada Kementerian Kewangan dalam Rancangan Malaysia Ke-12 (RMK12) untuk kerja-kerja pembangunan seperti memelihara dan memulihara semua bahan berkaitan di tapak itu.

“Kita hendak bangunkan secara menyeluruh dengan pembangunan hiliran dan infrastruktur supaya Geopark Lenggong mendapat pengiktirafan di peringkat kebangsaan dan seterusnya ke peringkat global.

“Saya yakin jadual yang disusun itu sudah sempurna dan saya percaya dalam pertengahan 2021 kita akan peroleh pengiktirafan Lenggong sebagai Geopark Kebangsaan dan pada 2025 sebagai Lenggong Geopark Global,” katanya dalam sidang media selepas merasmikan Seminar Aspirasi Lenggong Geopark bertemakan Memasyarakatkan Geopark Untuk Pembangunan Lestari Wilayah di Dewan Merdeka di sini, semalam.

Shamsul Anuar yang juga Ahli Parlimen Lenggong berkata Geopark Lenggong dibangunkan selepas Geopark Kinta di Ipoh, Langkawi dan Jerai di Kedah.

Katanya sebuah jawatankuasa telah ditubuhkan pada 2015 di peringkat daerah, negeri dan kebangsaan bertujuan mengumpul dokuman atau ‘dossier’ untuk dikemukakan kepada Unesco.

Terdahulu, dalam ucapannya beliau berkata pembangunan geopark tidak menghalang aktiviti hasilan sumber asli seperti aktiviti perlombongan dan pembalakan namun ia perlu dipantau serta dikawal rapi oleh pihak berkuasa.

“Pembangunan ini juga akan memberi impak kepada kegiatan ekonomi termasuk aktiviti inap desa, pemandu pelancong, pengusaha makanan, kraftangan dan pengangkutan,” katanya.- Bernama

See author's posts


22 PELOMBONG terperangkap masih hidup

BEIJING: Pasukan penyelamat mengesan beberapa isyarat menunjukkan ada antara 22 pelombong emas yang terperangkap dalam lombong bawah tanah di timur China masih bernyawa.

Isyarat itu dikesan seminggu selepas pekerja lombong itu terperangkap akibat letupan pada 10 Januari lalu, yang merosakkan sistem komunikasi selain menimbus tangga keluar daripada lombong itu.

Ia menyebabkan pihak berkuasa tidak dapat menghubungi mereka yang terperangkap di dalam lombong yang terletak berhampiran bandar Qixia di timur wilayah Shandong.

Bagaimanapun, pasukan penyelamat yang sedang menggerudi hari ini mendengar ‘bunyi ketukan’, lapor agensi berita Xinhua, namun mereka memerlukan pengesahan.

Pihak berkuasa tempatan merancang untuk menurunkan makanan dan talian telefon ke dalam lombong milik Shandong Wucailong Investment Co Ltd, yang dalam proses pembinaan ketika tragedi itu berlaku.

Dua individu dipecat susulan letupan berkenaan. – AFP

See author's posts


Hab coklat Langkawi dijangka tingkatkan produk koko

LANGKAWI: Hab coklat Langkawi dijangka meningkatkan sumbangan sektor pembuatan coklat dan produk koko negara, kata Menteri Perusahaan Perladangan dan Komoditi, Datuk Dr. Mohd Khairuddin Aman Razali.

Beliau berkata, hab itu bakal merancakkan pembangunan sektor hiliran koko dan mempromosi coklat buatan tempatan, seterusnya menyumbang kepada pembangunan aktiviti pengeluaran produk coklat.

Menurutnya, sektor pembuatan coklat dan produk koko mencatat pendapatan nilai eksport sebanyak RM1.14 bilion iaitu 17.3 peratus pada 2019, peningkatan sebanyak 10.6 peratus berbanding tahun sebelumnya.

“Hab coklat Langkawi merupakan satu kaedah untuk mempromosikan sektor pembuatan dan produk koko negara. Kita akan bina rangkaian setempat dengan menyediakan pelbagai kemudahan. Sebagai langkah awal, setiap peserta terlibat akan menerima bantuan geran sebanyak RM3,000,” katanya.

Beliau berkata demikian pada sidang media selepas menyempurnakan Majlis Penutup Kursus Asas Pembangunan Usahawan Coklat Buatan Tangan dan Pelancaran Langkawi sebagai Hab Coklat, di sini semalam.

Turut hadir, Pengerusi Jawatankuasa Industri dan Pelaburan, Sains, Teknologi dan Inovasi dan Pengajian Tinggi Kedah, Datuk Dr. Ku Abd Rahman Ku Ismail dan Pengerusi Lembaga Koko Malaysia, Dr. Aliakbar Gulasan.

Mengulas mengenai pemilihan Langkawi sebagai hab coklat, Mohd Khairuddin berkata, ia adalah sejajar dengan perkembangan pulau bebas cukai ini sebagai pusat peranginan tersohor negara dengan jumlah kemasukan pelancong melebihi 3.6 juta orang sejak 2014 dan hampir empat juta orang pada 2019.

“Hab coklat Langkawi juga adalah selari dengan hasrat kementerian menjadikan Malaysia sebagai ‘King of Chocolate’ di rantau Asia,” katanya.- Bernama

See author's posts


Remaja 12 tahun tertimbus dalam longgokan sampah

AHMEDABAD: Pasukan penyelamat terus berusaha menyelongkar sebuah pusat pelupusan terbesar di sini bagi mencari seorang remaja perempuan berusia 12 tahun yang dipercayai sudah tiga hari terperangkap di bawah timbunan sampah.

Timbunan tinggi sampah di barat India itu dipercayai runtuh petang Sabtu lalu, mengakibatkan Neha Vasava dan seorang lagi kanak-kanak lelaki, Anil Marwadi, 6, tertimbus di bawah sampah setinggi 25 hingga 30 meter.

Timbalan Ketua Bomba, MP Mistry, memberitahu AFP bahawa penduduk setempat dapat melihat kepala kanak-kanak lelaki yang tertimbus dalam sampah dan berjaya diselamatkan.

“Operasi bertambah rumit kerana anggota penyelamat tidak dapat bernafas di tengah timbunan sampah manakala anjing liar yang berkeliaran turut mengganggu kerja kami.

“Namun, operasi akan diteruskan sehingga kanak-kanak perempuan itu ditemui,” katanya.

Dianggarkan empat juta penduduk India, kebanyakan kanak-kanak, bekerja di sektor kotor dan berbahaya, seperti memungut sampah untuk kitar semula logam dan bahan lain untuk dijual.

Tapak pembuangan sampah yang menerima kira-kira 3,500 tan sampah sehari dari bandar yang mempunyai 5.6 juta penduduk itu menjadi tempat tinggal ratusan keluarga miskin yang bergantung hidup mencari barangan lusuh.

Menurut Tabung Kanak-Kanak Pertubuhan Bangsa-Bangsa Bersatu (UNICEF), lebih daripada 41 juta kanak-kanak berusia di bawah 12 tahun terpaksa bekerja di Asia Selatan.

Sementara itu, pakar berpendapat perintah berkurung yang bertujuan mengekang penularan Covid-19 memburukkan isu tenaga buruh dalam kalangan kanak-kanak. – AFP

See author's posts


“Jualan jauh berkurangan”

CHERYL LAW

SERIAN: Jualan para peniaga di Pasar Basah Serian berkurangan semenjak pelaksanaan Perintah Kawalan Pergerakan Bersyarat (PKPB).

Seorang peniaga sayur, Nancy Pangi Sembai, 58, berkata, pada masa ini, jualan ada berkurangan sikit sebab kami berniaga setengah hari sahaja sejak Perintah Kawalan Pergerakan (PKP).

Menurutnya, apabila bermula pelaksanaan PKPB, mereka membuat peraturan baru iaitu menggunakan giliran untuk orang ramai yang masuk ke sini.

Sementara itu, Nancy berkata, apabila PKPB dilaksanakan, mereka cuma diberi setengah hari sahaja untuk berniaga pada setiap hari.

“Pada tahun ini, tidak ada sambutan Hari Gawai Dayak, cuma satu hari sahaja dibenarkan menyambut Hari Gawai Dayak. Oleh sebab itu, saya mungkin tidak berjual satu hari sahaja selepas itu mula berjual lagilah,” katanya ketika ditemui.

Mengulas lanjut, katanya, pendapatan memang jauh berkurangan, tidak macam dulu dapat berjual dari jam 6 pagi hingga jam 5 atau 6 petang macam tu. Tetapi sekarang cuma dari jam 7 hingga jam 2 petang sahaja.

“Suasana pun kurang meriah sebab setengah hari sahaja walaupun dah nak Hari Gawai Dayak tetapi tidak meriah macam dulu.

“Dulu dapat satu hari berjual, sekarang setengah hari sahaja jadi jualan tidak memuaskan sebab sekarang orang yang masuk pun terhad. Mereka tidak boleh lama masuk sini. Paling lama pun mereka bagi 20 minit sahaja,” katanya.

Sementara itu, rakannya yang juga seorang peniaga sayur, Lila Sunang, 62, turut berkata, jualan pada masa sekarang memang berkurang sebab susah nak cari sayur pada masa sekarang.

“Walaupun dah nak Hari Gawai Dayak, jualan tetap kurang, tidak macam biasa. Boleh dikatakan 90 peratus jualan berkurangan.

“Kalau Hari Gawai Dayak sebelum ini, biasanya banyak jualan. Sekarang ini, tidak macam dulu, jualan memang jauh berkurangan,” katanya.

Ujarnya, saya berharap Covid -19 ini cepat habis daripada kita menunggu lama macam ini tidak dapat berjual.

See author's posts


Bertanding cuma tarik perhatian

KUCHING: Ramai calon yang bertanding dalam Pilihan Raya Negeri Ke -12 (PRN-12) cuma ingin mendapat perhatian dan cuba menang dengan mengetengah isu yang tidak mendatangkan jawapan.

Calon GPS-SUPP di Batu Kawa, Dato Sri Dr. Sim Kui Hian (gambar) berkata demikian ketika ditanya sama ada beliau akan menerima undangan untuk berdebat secara talian.

“Ini cuma untuk mendapat perhatian dan tidak hairan bagi saya memandangkan jumlah calon yang bertanding dalam pilihanraya ini,” kata Dr. Sim.

Seramai 349 calon akan bertanding di 82 kerusi, tertinggi dalam sejarah Pilihan Raya Negeri (PRN) Sarawak. Dalam PRN pada 2016, seramai 229 calon bertanding.

Dalam PRN-12 ini menyaksikan 13 kerusi dengan pertandingan tiga penjuru, 33 kerusi (empat penjuru), 24 (lima penjuru), tujuh (enam penjuru) dan satu kerusi dengan lapan penjuru.

Cuma empat kerusi yang akan menampakkan pertandingan di antara dua calon.

Sepuluh parti dan 30 calon bebas, 304 dan 45 calon lelaki dan wanita masing-masing berusia di antara 24 hingga 79 akan bertanding merebut 82 kerusi.

Dr. Sim berkata, beliau tidak akan memandang rendah pencabar nya di kerusi Batu Kawah.

Beliau berkata manifesto adalah penting dan berharap pengundi akan memberinya peluang lagi.

Beliau menasihati orang ramai supaya terus mengekalkan harmoni di negeri ini.

Oleh CONNIE CHIENG

See author's posts


Pejabat JTS Bintulu disanitasi

BINTULU: Jabatan Bomba dan Penyelamat Malaysia (JBPM) Bintulu, melakukan semburan nyah kuman di pejabat Jabatan Tanah dan Survei (JTS) Bahagian Bintulu bagi tujuan mengekang penularan wabak Covid-19.

Ketua Balai Bomba dan Penyelamat Bintulu Christus Buson berkata, jabatan terbabit terus komited untuk melakukan proses sanitasi awam.

“Operasi sanitasi bermula setelah semua kakitangan habis waktu kerja iaitu bermula jam 6.30 petang hingga 7.30 malam yang membabitkan tingkat bawah, satu dan dua pejabat itu di Bangunan Wisma Bintulu,” katanya.

Beliau berkata demikian ketika dihubungi berhubung operasi tersebut di sini semalam.

Menurutnya, seramai empat anggota bomba bersama enam orang dari unit kesihatan dari Lembaga Kemajuan Bintulu (BDA) serta dibantu oleh pihak Kementerian Kesihatan Malaysia (KKM).

“Semburan dilakukan dengan menggunakan tin semburan manakala kandungan cecair sanitasi yang digunakan ialah clorox dan air dan anggota juga lengkap memakai alat perlindungan diri (PPE) termasuk sarung tangan dan pelitup hidung,” ujarnya.

Sementara itu, Penguasa Jabatan Tanah Bahagian Bintulu, Mohammad Zunica memberitahu bahawa operasi nyah kuman tersebut adalah bertujuan untuk memberi keyakinan kepada orang awam untuk berurusan dengan JTS Bintulu.

“Pihak jabatan sentiasa komited dalam memberi perkhidmatan walaupun dalam tempoh Perintah Kawalan Pergerakan Bersyarat (PKPB) yang telah dilaksanakan pada 18 Januari hingga 31 Januari 2021 oleh Jawatankuasa Pengurusan Bencana Negari Sarawak (JBPNS),” katanya.

Dalam pada itu, beliau mengucapkan setinggi-tinggi penghargaan kepada pihak KKM, Jabatan Bomba dan Penyelamat Bintulu dan Lembaga Kemajuan Bintulu serta barisan hadapan jabatan kerana sentiasa memberi kerjasama dalam operasi tersebut demi memudahkan urusan tadbir urus JTS yang lebih efektif dan efisien kepada masyarakat.

Oleh ELLIE EDWARD

See author's posts